text:
Sei o tatou taliaina le valaau a le Faaola ina ia o mai ia te Ia. Sei o tatou fausia o tatou olaga i luga o se faavae saogalemu ma le mautinoa.
I le aso 17 o Oketopa, 1989, ao agai atu lau taavale i le fale mai le galuega, sa ou agai atu i se moli o le auala i le magaala o Market ma Beale Streets i San Francisco, Kalefonia. I lena lava taimi sa ou lagona ai le lulu o le taavale ma manatu ai, “Atonu ua pa lau pau.” A o lulu ai pea le taavale, sa ou iloaina atu se pasi o tu latalata mai i lau taavale ma sa ou manatu ai loa, “O le pasi le la na pa i lau taavale!” Ona toe lulu ma toe lulu ai pea lea o le taavale, sa ou manatu faapea, “Masalo e fa au pau ua pa pa!” Peitai e lei pa pa ni pau po o le pasi—ae o se mafuie malosi! A o tu lau taavale i moli mumu, sa i ai ni galugalu i le auala e pei o ni galu o le sami o loo tafe mai i le Market Street. I ou luma atu sa i ai se fale maualuga lava ma sa lue mai i le isi itu i le isi itu, ma sa touulu mai i lalo ia piliki o se isi fale tuai i lou itu agavale ao faaauau pea ona lulu le fogaeleele.
O le mafuie o Loma Prieta na taia ai le Eria o San Francisco Bay i le itula e 5:04 i le afiafi o lena aso ma tuua ai le toatele o tagata e tusa ma le 12,000 ua leai ni fale.
Na tuga mafatiaga na faia e le mafuie i le Eria o San Francisco Bay, o nofoaga e lei mautu i San Francisco ma Oakland na tele se aafiaga. I San Francisco, o le Itu o Marina o se laueleele lea na tanuina mai ni palu o oneone, palapala, lapisi, ma o isi mea na aofia ai le tele o le pasene o vai mai le laueleele. O nisi o palapala o ni lapisi na tatiai i le San Francisco Bay ina ua maea le mafuie i San Francisco i le 1906.”1
Pe tusa o le 1915, na fausia ai ia fale mautotogi i le laueleele lea na tanuina. O le mafuie i le 1989, o palapala ua palu faatasi ma le vai, oneone, ma lapisi ua liua e pei o se faaputuga o vaivai, na mafua ai le pauu o fale. E lei fausia fale i luga o se faavae mautinoa.
O le mafuie i Loma Prieta na aafia ai le tele o soifua, na ou aafia ai foi. O le mafaufau la i mea na tutupu i lena vaitaimi ua toe faamautu ai i lou mafaufau ma lou loto faapea, o le mafai ona tatalia ma le manuia o afa, mafuie, ma mala o le olaga, e tatau ona tatou fausia lea i luga o se faavae mautinoa.
Na tuuina atu e le perofeta sa Nifae o Helamana se faamalamalamaga uigaese i le taua o le fausiaina o o tatou olaga i luga o se faavae mautinoa, e pei o Iesu Keriso: “Ma o lenei, ou atalii e, ia manatua, ia manatua o luga lava o le papa o lo tatou Togiola, o le o Keriso lea, le Alo o le Atua, e ao ina oulua atinae ai lo oulua faavae; ina ia pe a auina mai e le tiapolo ana matagi malolosi, ioe, ana ufanafana i le asiosio, ioe, pe a pesi mai ia te oulua ana uatoa uma ma lana afa malosi, o le a leai sona mana i luga o oulua e toso ifo ai oulua i lalo i le to o le pagatia ma le malaia e le gata, ona o le papa lea ua oulua atinae ai i luga, o le faavae mautinoa lea, o se faavae lea afai e atiae ai tagata e le mafai lava ona pauu i latou” (Helamana 5:12).
I le atinaeina o malumalu faanei ona po, o se taulaiga mataalia ua tuuina atu lea i le mamanuina, fausiaina, ma le faaaogaina o mea e fausia ai. E faia se suesuega atoatoa o le laueleele ma le nofoaga lea o le a fausia ai le malumalu. E fuafuaina foi ia suesuega o matagi, timu, ma suiga i le tau mo le eria ina ia mafai ona tatalia e malumalu ua uma ona fausia ia le gata i afa ma tau masani o le eria, ae ua mamanuina foi ma faatulagaina le malumalu e tatalia ia mafuie, asiosio, lologa, ma isi mala faalenatura e ono oso faafuasei mai. I le tele o malumalu, ua eliina faamaualalalo ia pou uamea i le eleele e taula ai le faavae o le malumalu.
Faapei o tagata e mamanuina ma fausiaina o lo tatou vaitaimi, ua saunia ai e lo tatou Tama o i le Lagi alofa ma agalelei ma Lona Alo ni fuafuaga, meafaigaluega, ma isi punaoa tatou te faaaogaina ina ia mafai ai ona tatou fausiaina ma faamalolosia o tatou olaga ia mautinoa ma le maluelue. O fuafuaga o le ata o le faaolataga ma le fuafuaga tele o le fiafia. Ua faataatitia mai ia i tatou e le fuafuaga se ata manino ma se malamalamaaga o le amataga ma le taunuuga, ma laasaga taua, e aofia ai sauniga, lea e manaomia mo fanau uma a le Tama ina ia mafai ai ona toe foi atu i Lona afioaga ma nonofo faatasi ai ma Ia e faavavau.
O le faatuatua, salamo, papatisoga, le meaalofa o le Agaga Paia, ma le tumau seia oo i le iuga o ni vaega ia o le “ata” o le olaga. Latou te fesoasoani e foafoaina ia poloka faufale talafeagai lea o le a taulaina o tatou olaga i le Togiola a Keriso. O nei mea o le a mamanuina ma faatulagaina le fausaga o le olaga o se tagata. Ma, faapei foi ona i ai i le malumalu ia “tulaga e manaomia” lea e tuuina atu ai ni faatonuga auiliili i le ala e fausia ai ma tuufaatasia ai ia vaega taua, o le tatalo foi, faitauina o tusitusiga paia, ai ma inu i le faamanatuga, ma le mauaina o sauniga taua o le perisitua o le a avea lea ma “tulaga e manaomia” e fesoasoani e tuufaatasia ma noatia faatasi ai le fausaga o le olaga.
E taua le faapaleniina o le faaaogaina o nei tulaga manaomia. Mo se faataitaiga, i le faagasologa o le faiga o le sima, ia sao lelei le aofaiga o le oneone, palapala, sima, ma le vai e faaaoga ina ia maua ai le malosi sili atu. O le le sao o le aofaiga pe o le misi foi o nisi o vaega o nei elemene o le a vaivai ai le sima ma ua le mafai ai ona faatino lona tiute taua.
E tutusa lava foi, pe afai tatou te le saunia e faapaleni ma le talafeagai o tatou olaga e pei o le tatalo faaletagata lava ia i aso uma ma le fiafia i tusitusiga paia, faamalolosia i vaiaso taitasi i le aai ma feinu i le faamanatuga, ma le auai soo i sauniga faaleperisitua e pei o sauniga o le malumalu, o le a lamatia ai i tatou i le vaivai i lo tatou fausaga malosi faaleagaga.
Na taua e Paulo, i se tusi i le au paia i Efeso, lea e mafai ona tatou faatatauina i le manaomia o se atinaega faapaleni ma le tuufaatasia o o tatou tagata ma agaga: “Ua faatatauina ia te ia le fale atoa, o loo alu ae, ina ia fai ma malumalu paia i le Alii” (Efeso 2:21).
O le tatalo o se tasi lea o muai mataupu faavae ma e sili ona taua o lo tatou faatuatuaga ma fausaga. O le tatalo ua mafai ai ona tatou faaali atu lo tatou agaga faafetai, alofa, ma le naunautaiga i le Atua. O le tatalo ua mafai ai foi ona tuuina atu o tatou manaoga ia te Ia ma maua ai le malosi e faaogatasi ai o tatou olaga i Ana aoaoga. O le tatalo o le ala lea e mafai ona tatou mulimuli i ai e sailia ai Lana uunaiga i o tatou olaga, e pei o faaaliga.
Na aoao mai e Alema: “Filifili faatasi ma le Alii i au mea uma e fai ma o le a ia taitai oe mo le lelei; ioe, pe a e taoto i lalo i le po, taoto i lalo i le Alii, ina ia mafai ona leoleo mai o ia i ou luga a’o e moe; ma a e ala mai i le taeao, ia tuu lou loto ia tumu i le faafetai i le Atua; ma afai e te faia nei mea, o le a sii ae oe i luga o le aso gataaga” (Alema 37:37).
O le faasoaina atu o o tatou manatu, lagona, ma manaoga i le Atua e ala i le tatalo faamaoni ma le naunautai e tatau ona avea lea ma se vaega taua ma masani ia i tatou e pei o le manava ma le aai.
O le suesue i tusitusiga paia i aso taitasi o le a faamalosia ai lo tatou faatuatua ma fausaga. Faapei ona tatou manaomiaina ia meaai e fafaga ai o tatou tino faaletino, o le a faatumulia foi ma faamalolosia o tatou agaga e ala i le taumamafa i afioga a Keriso e pei ona aofia ai i tusitusiga a perofeta. Na aoao mai Nifae, “Ia taumamafa fiafia i afioga a Keriso; aua faauta, o afioga a Keriso o le a ta’u mai ai ia te outou mea uma e tatau ona outou faia” (2 Nifae 32:3).
E ui o le faitauina o tusitusiga paia e lelei, ae e le lava le na o le faitauina e pue mai ai le tulaga atoatoa ma le loloto o aoaoga a le Faaola. O le suesue, mafaufau loloto, ma faaaoga ia afioga a Keriso e pei ona aoao mai i tusitusiga paia, o le a aumai ai le poto ma le malamalama e sili atu nai lo le malamalama faaletagata o ia i tatou. O le a faamalosia ai e lenei mea lo tatou naunautaiga ma saunia ai tulaga faaleagaga ina ia faia le mea sili tatou te mafaia i tulaga uma.
O se tasi o laasaga sili ona taua e mafai ona tatou faia e faamalosia ai o tatou olaga ma tumau ai ma le mausali i le faavae o le Faaola o le ai lea ma inu ma le agavaa i le faamanatuga i vaiaso taitasi. O le sauniga o le faamanatuga e maua ai e tagata uma o le Ekalesia le avanoa e muai mafaufau ai i lona olaga, e mafaufau ai i faatinoga po o ni mea e lei faatinoina e ono manaomia ai le salamo mai ai, ona ai lea ma inu i le falaoa ma le vai o ni faatusa paia o le tino ma le toto o Iesu Keriso, o se molimau o Lona Togiola. Afai tatou te fetagofi atu ma le faamaoni ma le faamaulalo, ua tatou faafouina ia feagaiga e faavavau, ua faamamaina ma faapaiaina, ma o le a tatou maua le folafolaga o le a faatasi Lona Agaga ma i tatou, i taimi uma. O le Agaga e faapei o se ituaiga o sima, o se sootaga mau e le gata i le faamamaina ae o le a tatou manatuaina ai foi mea uma ma molimau ai pea lava pea ia Iesu Keriso. O le ai ma inu ma le agavaa i le faamanatuga o le a faamalolosia ai o tatou fesootaiga patino ma le maa o le faavae, o Iesu Keriso lea.
I lana talaiga na aoao atu ai le Faaola ma le alofa ma le manino ia aoaoga faavae, mataupu faavae, ma galuega e manaomia o le a faasaoina ai o tatou ola ma faamalolosia ai o tatou tagata. I le faaiuga o le Lauga i luga o le Mauga, na Ia fetalai ai:
“O lea, o soo se tasi e faalogo i au upu nei ma faia e ia, ou te faatusaina o ia i se tagata poto, o le na atiae lona fale i luga o se papa—
“Ma sa to mai uaga, ma oo mai lologa, ma agi mai matagi, ma taia lena fale; ma sa lei pau lava, ona sa faavaeina i luga o se papa.
“Ma o i latou uma o e faalogo i au upu nei ma le faia e ia, e faatusaina o ia i se tagata valea, o le na atiae lona fale i luga o le oneone—
“Ma sa to mai uaga, ma oo mai lologa, ma agi mai matagi, ma taia lena fale; ma sa pau, ma sa pau tele lava” (3 Nifae 14:24–27; tagai foi Mataio 7:24–27).
Uso e ma tuafafine, e leai lava se tasi o i tatou o le a fausiaina ma le iloa o tatou fale, nofoaga o galuega, po o fale paia o tapuaiga i luga o se oneone, po o lapisi, po o le le leai o ni fuafuaga ma ni meafaufale talafeagai. Sei o tatou taliaina le valaau a le Faaola ina ia o mai ia te Ia. Sei o tatou fausia o tatou olaga i luga o se faavae saogalemu ma le mautinoa.
Ou te molimau atu ma le agaga maualalo o le taulaina o o tatou olaga ia Iesu Keriso ma Lana Togiola ma o le mulimuli ma le faaeteete i Ana fuafuaga mo lo tatou fiafia, e aofia ai le tatalo i aso uma, suesue i tusitusiga paia i aso uma, ma le aai ma feinu i le faamanatuga i vaiaso uma, o le a faamalolosia ai i tatou, o le a tatou lagonaina ai le tuputupu ae moni patino ma se liua tumau, o le a tatou saunia lelei ai ina ia tatalia ma le manuia ia afa ma mala o lenei olaga, o le a tatou tofo i le fiafia ua folafola mai, ma o le a tatou mauaina se faamautinoaga ua fausia o tatou olaga i luga o se faavae mautinoa—o se faavae o le a le pa’ū lava. I le suafa o Iesu Keriso, amene.
Show References
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


c: text/html

text:
Tofia e Lolo ia Afoa ta’ita’i i lana “komiti o suiga”
Ua tofia e le afioga i le Kovana Sili filifilia a le atunuu ia Lolo Matalasi Moliga le afioga i le Aloalii ia Afoa Moega Lutu, e taitai i lana vaega ua taua o le ‘Transition team’, poo le vaega lea o le a sauni atu mo le suiga o tofi o le malo pe a maea le nofoaiga o lo o i ai nei i le faaiuga o le masina fou o Tesema.
I se faatalatalanoaga ma le tofa i le tootoo ia Lolo i luga o le telefoni i le aoauli ananafi, sa ia faamaonia mai ai lea tulaga i le Samoa News.
Saunoa le tofa Lolo, o le fonotaga a lana vaega i le aso Faraile na te’a nei na faamautuina ai lea tulaga.
Sa ia taua foi e faapea, e ese mai i le tofiaina o le afioga Afoa e taitai i le Transition team, ua ia tofia foi le tofa ia Fiu Saelua e taitai i le vaega o le ‘Inauguration team’, poo le vaega lea e talanoaina fuafuaga mo le faauuina o le kovana fou ma le lutena kovana i le tausaga fou.
Ae ui o suiga ua amata ona vavala mai mo le faigamalo fou lea ua olioli latou te taitaia le malo mo le isi fa tausaga, o le ulua’i lu’itau lea ua feagai nei ma le paga a Lolo ma Lemanu, o le leai lea o se tupe e faatupe ai le faamoemoe mo le la faauuga.
Na taua e le tofa Lolo e faapea, ua maea ona faailoa atu e le alii kovana ia te ia, e leai se tupe e maua mai i le malo e fesoasoani ai i le la faauuga.
“Ua uma ona ma feiloai ma le alii kovana (afioga Togiola Tulafono) e uiga i le mataupu lenei, ma ua ia faailoa mai e leai se tupe mo le faamoemoe, o le ala lena ua ou tofia ai loa ai loa le tofa Fiu e faauluulu i le komiti latou te tapenaina fuafuaga mo le faauuga o tofi, ina ia mautinoa e i ai se auala e mafai ai ona faatino lenei faamoemoe,” o le saunoaga lea a le tofa Lolo.
Saunoa Lolo, o le komiti lea ua tofia i lalo o le taitaiga a le tofa Fiu, o le a latou vaavaai i se auala e foia ai le faafitauli ua tulai mai, ma ua i ai le faamoemoe e tatau ona oo atu i le aso Lulu o le vaiaso nei, ua mautu se fuafuaga e faia mo le faamoemoe e pei ona taoto.
Sa ia taua foi e faapea, e le o i ai se faamoemoe e faatele le tapenaga.
O le toatele o le atunuu ua nonofo ma faatalitali poo a suiga fou ia ua sauni atu Lolo ma Lemanu e amata ai le la taitaiga, peitai ua vavala mai i tofiga e lua a le alii kovana filifilia ni isi o suiga o lo o tulimata’i i ai le silasila a le atunuu e fia vaai i ai.
O le aso 3 Ianuari i le itula e 12:00 i le aoauli e pei ona faataoto mai i le Faavae, o le taimi lea e suia ai le faigamalo fou ma faauuina ai loa tofi e pei ona i ai i le taimi nei, ae o le aso 31 o Tesema o le tausaga nei e tatau ona oo atu i ai ua faamavae uma sui o le faigamalo o lo o taitaia le malo i le taimi nei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Vaega 130
1–3, E mafai ona afifio tino mai le Tamā ma le Alo i tagata; 4–7, Ua nonofo agelu i se sifia selesitila; 8–9, O le lalolagi selesitila o le a avea o se Urima ma se Tumena tele; 10–11, O le a tuu mai se maʼa sinasina ia i latou uma o e e ulu atu i le lalolagi selesitila; 12–17, Ua taofia mai le Perofeta le taimi o le Afio Mai Faalua; 18–19, O le malamalama e maua i le olaga lenei o le a tutu mai ma i tatou i le Toetutū; 20–21, O faamanuiaga uma e oo mai i le usiusitai i tulafono; 22–23, Ua i ai i le Tama ma le Alo ni tino o aano ma ivi.
1 A aafio mai le Faaola o le a tatou vaai ia te ia e pei ona i ai o ia. O le a tatou vaai o ia o se etagata e pei o i tatou lava.
2 Ma o lea lava mafutaga ua i ai ia te i tatou iinei o le a i ai ia te i tatou iina, ae o le a nao na faatasia ma le amamalu e faavavau, o se mamalu e lē o ia i tatou i le taimi nei.
3 Ioane 14:23—O le faaali mai o le aTamā ma le eAlo, i le fuaiupu lena, o se afifio ipatino mai lava lea; ma o le manatu e faapea e omau le Tamā ma le Alo i le loto o le tagata, o se taofiga faa-lotu tuai, ma ua sese.
4 I le tali atu i le fesili—Ua lē tusa ea le faitauga o le ataimi a le Atua, taimi a le agelu, taimi a le perofeta, ma le taimi a le tagata ma le paneta ua latou nonofo ai?
5 Ou te tali atu, Ioe. Peitai e leai ni aagelu e auauna mai i le lalolagi lenei vagana ai i latou o e e i ai pe na i ai i le lalolagi lenei.
6 E lē nonofo agelu i se paneta e pei o le lalolagi lenei;
7 Ae ua nonofo i latou i le afioaga o le Atua, i luga o se kelope ua pei o se asami tioata ma le eafi, i le mea o loo faaalia ai mea uma mo lo latou mamalu, o le tuanai, taimi nei, ma le lumanai, ma ua i ai pea lava i luma o le Alii.
8 O le nofoaga ua afio ai le Atua o se aUrima ma se Tumena tele lava.
9 O le alalolagi lenei, i lona tulaga faapaiaina ma ola pea, o le a faia e pei o se maatioata ma o le a avea o se Urima ma se Tumena ia te i latou o e e nonofo ai, lea o le a faaalia ai mea uma tau i se malo maualalo, po o malo uma o se faatulagaga maualalo, ia te i latou o e e nonofo ai; ma o le lalolagi lenei o le a ā Keriso ia.
10 Ona avea ai lea o le maa sinasina ua taʼua i le Faaaliga 2:17, o se Urima ma se Tumena i tagata taitoatasi e mauaina se tasi, lea o le a faailoa mai ai mea uma e faatatau i se faatulagaga o malo maualuluga;
11 Ma o le a tuuina atu se amaa sinasina i tagata taitoatasi o e e o mai i le malo selesitila, lea ua tusia ai i luga se eigoa fou, lea e leai se tagata na te iloa vagana ai o ia ua mauaina. O le igoa fou o le upu tatala.
12 Ou te vavalo atu, i le suafa o le Alii le Atua, o le amataga o afaigata ia o le a mafua ai le faamasaatoto tele ae lei afio mai le Atalii o le Tagata o le a i eKarolaina i Saute.
13 Atonu e tupu mai i le fesili e faatatau i tagata pologa. O lenei mea sa tautino mai e se leo ia te aʼu, aʼo ou tatalo faatauanau atu e uiga i le mataupu, ia Tesema 25, 1832.
14 Sa ou tatalo faatauanau malosi atu i se tasi taimi e fia iloa le taimi o le aafio mai o le Atalii o le Tagata, ae ou faalogoina ai se leo ua toe fetalai mai i upu nei:
15 Iosefa e, loʼu atalii, afai e te ola seia valusefulu-lima ou tausaga, o le a e vaai i foliga o le Atalii o le Tagata; o lea ia lava ai lea, ma aua le toe faalavelave mai ia te aʼu i lenei mataupu.
16 Sa faapea ona tuua ai aʼu, e aunoa ma le mafai ona filifili pe ua faasino lenei afio mai i le amataga o le meleniuma po o i se isi afio mai ua mavae atu, pe sei ou oti ma faapea ona vaai ai i ona fofoga.
17 Ou te talitonu o le afio mai o le Atalii o le Tagata o le a lē vave mai nai lo le taimi lena.
18 Soo se mataupu autu o le aatamai tatou te maua i le olaga lenei, o le a tu mai faatasi ma i tatou i le etoetutu.
19 Ma afai e maua e se tagata le apoto ma le tomai sili atu i le olaga lenei i lo se isi tagata e ala i lona efiliga ma le iusiusitai, o lea maua e ia le oavanoa tele atu i le lalolagi a sau.
20 E i ai se atulafono, na folafola lē maaveesea i le lagi i eluma atu o le faavaega o le lalolagi lenei ua faavae ai i luga ifaamanuiaga uma—
21 Ma a tatou maua se faamanuiaga mai le Atua, e maua i le usiusitai i lena tulafono ua faavae ai i luga.
22 Ua i ai i le aTamā se etino o aano ma ivi e mafai ona paʼi i ai e pei o le tagata; ua faapea foi le Alo; ae o le iAgaga Paia e leai se tino o aano ma ivi, ae o se peresona Agaga. A na le faapea, e le mafai e le Agaga Paia ona mau i totonu o i tatou.
23 E mafai e se tagata ona maua le aAgaga Paia, ma atonu e mafai ona oo ifo i luga o ia ma lē tumau ia te ia.


text:
Faalauiloa ID palota fou mo tagata palota atunuu
Ua ausia e le Ofisa o Palotaga a le atunuu se tasi o a latou faamoemoe autu, i ni ID palota mautu e mafai ona malupuipuia mai le ono faia i ai o ni faiga faasolitulafono, e pei ona i ai le le ID palota fou lea ua faamoemoe e faalauiloa i le aso 15 Tesema, e pei ona faamaonia mai e le afioga i le Komesina o Palota, le afioga i le Maopu ia Soliai Tuipine.
O ID palota lea ua faamoemoe e amata lolomiina i le vaiaso fou e mo i latou ua maea le aoga o latou ID palota tuai, faapea ai ma tagata palota fou o le a laiseneina.
I se pepa o faamatalaga na tuuina mai e Soliai i le vaiaso nei, o lo o ia taua ai le tuuina atu o lenei ID palota mo le taimi muamua i tagata palota, e aunoa ma se totogi, ma o lenei foi ID palota o le a aoga mo le 2 tausaga, ona o le faatupulaia o le tau e faagaioi ai lenei ituaiga ID palota fou.
O le suiga fou e pei ona saunoa Soliai, o loo faatupe mai lea i lalo o se vaega tupe fesoasoani mai le feterale, i lalo o le tulafono mo palotaga a Amerika (Vote America Act), ma o le tau aofai o loo fuafua e faatupe ai lenei suiga e le o mafai ona faamautuina mai i le taimi nei.
“O le ID palota fou lea ua faalauiloa atu i le atunuu, e faapitoa lava mo i latou ua maea le aoga o latou ID palota tuai, atoa ia ma tagata palota fou o le a lesitalaina mo le palota tele o loo lumanai nei,” o le saunoaga lea a Soliai.
“Afai la e lei maea le aoga o lou ID palota tuai, faamolemole, e le manaomia oe i le aso 15 Tesema lea o le a amataina ai ona lolomi ID palota fou ia ua faalauiloa atu e le matou ofisa,” o le saunoaga lea a Soliai e lapataia ai le atunuu mo lenei suiga.
Sa ia taua foi le sauni o le latou ofisa e siaki faamaumauga uma a i latou e agai atui le latou ofisa, ina ia mautinoa e leai se vaega e nunumi i le aufaigaluega.
Saunoa foi Soliai, e fai lava si maualuga o le totogi mo le ituaiga ID palota fou lea ua faailoa mai, peitai ua a’e se manatu ia te ia, o le a le totogiina e le atunuu se tupe mo le ID fou, ina ia mafai ona maua e tagata uma le avanoa e lesitala ai ma faatino le aia e palota ai i le taimi o le palota i le tausaga fou.
O ID palota fou nei, na uluai faalauiloa e Soliai i luma o le Fono Faitulafono, ina ua molimau i le taimi na tuuina atu ai lona suafa mo le faamaoniaina e le Fono, e tusa ai o le toe tofiaina lea o ia e le kovana sili, na te toe tauaveina le tofiga o le Komesina o Palota.
Na faailoa e Soliai i luma o le Fono, o le ituaiga ID palota fou lea ua maua mai, e faigata ona sui e se tagata faamaumauga o loo i ai, ma o se taumafaiga ina ia faaitiitia ai faiga faasolitulafono o loo faia e nisi i ID palota o loo i ai nei.
Sa toe faaluaina e le alii kovana i luga o lana polokalame i le faaiuga o le vaiaso na tea nei le mataupu e uiga i le ID palota fou lenei.
Saunoa Togiola Tulafono, o le ID palota fou lea ua sauni le ofisa o palota e tuuina mai i le atunuu, e tulaga ese lava ona foliga, ma e le mafai ona toe fai i ai ni taumafaiga faasolitulafono e sui le ata poo le igoa o loo i ai, ona ua matua mautu ma mausali lona faiga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ona o Ia, lo tatou Faaola o Iesu Keriso, o le a mafai ai i se aso ona tofatumoanaina i se atoatoaga o le olioli na lagona o le faavauvau, tuuatoatasi, ma le faanoanoa.
A o auauna atu o ni faifeautalai talavou i Chile, sa ma feiloai atu ma lau soa i se aiga e toafitu i le paranesi. O le tina e auai i vaiaso uma ma lana fanau toalima. Sa ma manatu ua leva ona avea i latou ma ni tagata o le Ekalesia. Ina ua mavae ni vaiaso, sa ma iloa ai e lei papatiso i latou.
Sa ma faafesootaia vave le aiga ma talosagaina pe mafai ona ma o atu i lo latou fale e aoao i latou. E lei fia manao le tama e aoao e uiga i le talalelei peitai na te lei taofia lo ma aoaoina o lona aiga.
Na televave le aoaoina o lesona a Tuafafine Ramirez. Sa ia naunau lava e aoao uma ia aoaoga faavae lea sa ma aoaoina atu. I se tasi po a o matou talanoa i le papatisoina o pepe, sa ma aoao atu o tamaiti laiti e le agasala ma e le manaomia ona papatisoina. Sa ma valaauliaina o ia e faitau i le tusi a Moronae:
“Faauta ou te fai atu ia te outou o le mea lenei ia outou aoao atu—o le salamo ma le papatisoga ia i latou o e ua tali atu ma mafai ona faia le agasala; ioe, aoao atu i matua e tatau ona latou salamo ma papatisoina, ma faalotomaualalalo i latou lava e pei o a latou fanau laiti, ma o le a faaolaina ai i latou uma faatasi ma a latou fanau laiti.
“Ma e le manaomia e a latou fanau laiti se salamo, po o le papatisoga. Faauta, o le papatisoga ua mo le salamo i le faataunuuina o poloaiga mo le faamagaloina o agasala.
“Ae o fanau laiti ua ola ia Keriso, mai lava i le faavaega o le lalolagi; afai ua le faapea, o le Atua o se Atua faaauau, ma o se Atua feliuliuai foi, ma o se ua faailoga tagata; ona o le ā le toatele o fanau laiti ua feoti e aunoa ma le papatisoga!”1
Ina ua uma ona faitauina lenei mau, sa amata ona masusu ia Tuafafine Ramirez. Sa ma lē mautonu ma la’u soa. Sa ou fesili atu, “Tuafafine Ramirez, na i ai se mea na ma fai atu ai pe na ma faia ua faatiga ai ia te oe?”
Na ia fai mai, “Oi, leai, Elder, e leai se mea ua lua sese ai. I le ono tausaga ua mavae sa i ai sa’u pepe tama. Sa oti o ia ae lei papatisoina. Sa ta’u mai e le matou faifeau talu ai e lei papatisoina o ia o lea o le a alu ai o ia i le nofoaga mo tagata e lei papatisoina mo le faavavau atoa. Mo le ono tausaga o loo ou tauaveina pea lena tiga ma le tausalaina. Ina ua uma ona faitauina lenei mau, ua ou iloa ai e ala mai i le mana o le Agaga Paia e moni lenei mea. Ua lagona le aveesea o se avega mamafa mai ia te au, ma o loimata ia o le olioli.”
Sa faamanatu mai ai ia te au ia aoaoga a le Perofeta o Iosefa Samita, lea na aoaoina ai lenei aoaoga faavae faamafanafana: “E aveeseina e le Alii le toatele e oo lava i le fanau laiti, ina ia latou o ese ai mai le losilosivale o tagata, ma faanoanoaga ma leaga o lenei lalolagi; e mama tele i latou, matagofie tele, e soifua ae i le lalolagi; o le mea lea, afai e manatunatu i ai ma le sa’o, o le a leai se faavauvau ae o le a i ai le mafuaaga e fiafia ai ona o le a aveeseina mai i latou mai le leaga, ma o le a le toe umi ona tatou toe faatasi lea ma i latou.”2
Ina ua mavae le ono tausaga o mafatia ai i le faanoanoa ma le tiga ua tau le gafatiaina, ua toe faaalia mai le aoaoga faavae moni, e ala mai i se Tama o i le Lagi alofa e ala mai i se perofeta soifua, ma ua aumai ai se filemu matagofie i lenei fafine mafatia. E le tau ta’u atua, ae o Tuafafine Ramirez ma lana fanau e valu tausaga ma matutua atu na papatisoina.
Ou te manatua lou tusi atu i lou aiga ma faailoa atu le agaga faafetai sa ou lagonaina i lou loto mo le iloaina o lenei mea ma le tele o isi upumoni ia ua manino ma sili ona pele o le talalelei toefuataiina a Iesu Keriso. Ou te lei mafaufauina lava o le a aafia au i lenei mataupu faavae moni matagofie i tausaga i le lumanai ma ua avea ma a’u pulu pāsama i Kiliata.
Ou te fia talanoa atu ia i latou o e ua toesea se tamaitiiti ma sa fesili faapea, “Aisea ua tupu ai ia te au?” pe atonu foi ua fesiligia lou lava faatuatua e se Tama o i le Lagi alofa. O la’u tatalo e ala i le mana o le Agaga Paia, atonu o le a ou aumaia sina vaega o le faamoemoe, o le filemu, ma le malamalama. O lou naunautaiga ina ia avea ma se meafaigaluega i le aumaia o se toefuataiga o lou faatuatua i lo tatou Tama o i le Lagi alofa o lē silafia mea uma ma faatagaina i tatou e tofo i luitau ina ia mafai ai ona tatou iloa ma alolofa atu ia te Ia ma malamalama ai, a aunoa ma Ia o i tatou o ni mea noa.
I le aso 4 o Fepuari o le 1990, sa fanau ai le ma tama tama lona tolu ma o le lona ono lea o le ma fanau. Sa ma faaigoaina o ia ia Tyson. O ia o se tamaitiiti aulelei, ma sa faafeiloaia o ia i totonu o le aiga i le alofa ma lima mafola. Sa femitai ona uso ma tuafafine ia te ia. Sa matou mafaufau uma lava o ia o se tamaitiiti matua atoatoa lava ua fanau mai.
Ina ua valu masina le matua o Tyson, sa ia foloina se fasi penisina sa na mauaina i luga o le kapeta. Na mau le penisina i le faai o Tyson, ma sa le manava. Sa aumai Tyson e lona uso matua i le fogafale aluga, ma ee ma le le mautonu, “Ua le manava le pepe, ua le manava le pepe.” Sa matou faia le CPR ma valaau i le 911.
Na taunuu ia fomai fesoasoani ma ave faatopetope ia Tyson i le falemai. I totonu o le potu faatalitali, sa faaauau ai le ma tatalo faatauanau ma aioi atu i le Atua mo se vavega. Ina ua mavae se taimi umi lava, sa sau le fomai i totonu o le potu ma fai mai, “Ou te faamalie atu. Ua leai se isi mea e mafai ona matou faia. Faaaoga uma lava le taimi lua te manaomiaina.” Ona ia aluese atu lea.
Ina ua ma ulu atu i le potu sa taoto ai Tyson, sa ma vaaia le ma tamai afifi o le olioli ua aveesea le ola. Sa foliga mai sa i ai se susulu faaselesitila o siomia ai si ona tino laitiiti. Sa matuai susulu ma mamā a’ia’i o ia.
Ma i lena lava taimi sa foliga mai ai ua leai se faamoemoega o o maua olaga. E faapefea ona ma toe foi ma faamatala atu i isi tamaiti e le toe foi atu Tyson i le fale?
O le a ou talanoa atu ia te au lava ia ao ou faamatalaina le vaega o totoe o lenei aafiaga. Sa ma aafia uma faatasi ma si o’u toalua pele i lenei luitau, peitai e le mafai ona ou faamatalaina ni lagona o se tina ma ou te le taumafai lava e fai.
E le mafai ona faamatalaina ni lagona eseese sa ou lagonaina i lena taimi o lou olaga. O le tele o le taimi sa ou faapea ai o loo fai sau miti leaga ma e toeitiiti lava ou ala i luga ma o le a aluese atu lenei miti leaga. Ou te le moe i le tele o po. E tele ina ou fealuai i le po mai lea potu i le isi, ma faamautinoa o loo saogalemu uma isi a ma fanau.
O lagona o le tausalaina sa puapuagatia ai lou agaga. Sa ou lagona le tausalaina. Sa ou lagona le tuuaia. O au o lona tama; sa tatau ona ou faia nisi mea e puipuia ai o ia. Pe ana faapea sa ou faia lenei ma lena. O nisi taimi e oo mai lava i lenei taimi, ua 22 tausaga ua mavae, a amata ona oo mai na lagona i lou loto, e manaomia lava lou aveesea faavave atu aua e faalotovaivai tagata.
Pe a ma se masina talu ona oti Tyson, sa faia ai sau faatalanoaga ma Elder Dean L. Larsen. Na ia faaaluina se taimi e faalogologo ai ia te au, ma ou te faafetai ai pea ia te ia mo ana fautuaga ma lona alofa. Na ia fai mai, “Ou te manatu e le finagalo le Alii e te tuuaia oe lava i le oti o lou atalii laitiiti.” Sa ou lagonaina le alofa o lou Tama Faalelagi e ala mai i se tasi o ana ipu ua filifilia.
Ae peitai, e faaauau pea ona oo mai manatu faatiga i lou mafaufau, ma amata ona ou lagonaina le ita. E le fetaui lenei mea! E faapefea ona faia e le Atua lenei mea ia te au? Aisea ua tupu ai ia te au? O le a se mea na ou faia ua oo ai lenei mea ia te au? Sa ou lagonaina foi lou ita i tagata o loo taumafai e faamafanafanaina i matou. Ou te manatua le fai mai o au uo, “Ou te malamalama i ou lagona.” Ona ou mafaufau faapea lea ia te au lava ia, “E te le iloa pe faapei ou lagona. Na o le tuu pea ia o au.” Na vave ona ou iloaina o le alofa faapitoa mo oe lava ia e mafai foi ona faavaivai tagata. Sa ou lagona le matamuli i le i ai o ni ou mafaufauga le lelei e uiga i uo pele o e na taumafai e fesoasoani mai.
Ao lagonaina le lofituina o au i le tausalaina, ita, ma le alofa faapito ia te au lava ia, sa ou tatalo ai ina ia i ai se suiga i lou loto. Na aumai e le Alii se loto fou mo au, e ala mai i ni aafiaga patino ma le paia, ma e tusa lava pe o tuuatoatasi ma tiga pea lava, ae ua suia lau vaaiga atoa. Sa tuuina mai ina ia ou iloa e lei toesea mai ia te au, ae o loo i ai se faamanuiaga sili o loo faatalitali mai mo au pe afai e faamaonia lou agavaa.
Na amata ona suia lou olaga, ma sa mafai ona ou tulimatai atu ma le faamoemoe, nai lo le toe tilotilo i tua ma le faanoanoa. Ou te molimau atu o lenei olaga e le o le iuga lea. E moni le lalolagi o agaga. E moni ia aoaoga a perofeta e uiga i le olaga pe a mavae le oti. O lenei olaga ua na o se laasaga le tumau i le agai i luma i la tatou malaga toe foi atu i lo tatou Tama Faalelagi.
O loo avea pea ia Tyson o se vaega matuai taua lava o lo matou aiga. I le aluga o tausaga o se mea matagofie le vaaia o le alofa mutimutivale ma le agalelei o se Tama oi le Lagi alofa, o le ua faatagaina lo matou aiga ina ia lagonaina i se auala manino ia aafiaga o Tyson. Ou te molimau atu ua manifinifi lava le veli. O na lagona o le tuuto, alofa, ma le iunite faaleaiga e le gata pe a tuua e e pele ia i tatou lenei olaga; peitai, ua faamalolosia ai na lagona.
O nisi taimi o le a fesili mai ai tagata, “O le a le umi na e le toe lagona ai le tiga?” O le mea moni lava, e le aluese atoa lava le tiga seiloga ua tatou toe faatasia ma e pele ia i tatou ua maliliu. O le a ou le mauaina lava se atoatoaga o le olioli seiloga ua matou toe faatasi i le taeao o le Uluai Toetu.
“Aua o le tagata o le agaga. O elemene ua faavavau, ma o le agaga ma le elemene, ua soofaatasi e le matuueseeseina, e mauaina se atoatoaga o le olioli;
“Ma a tuu eseese, e le mafai e le tagata ona maua se atoatoaga o le olioli.”3
Ae peitai i lenei vaitaimi, e pei ona aoao mai le Faaola, e mafai ona tatou agai i luma ma le loto tetele.4
Ua ou iloaina o le tiga matuitui e tau le gafatiaina ae e mafai ona avea ma se mea suamalie pe a tatou liliu atu i lo tatou Tama oi le Lagi ma aioi atu mo Lana faamafanafanaga lea e oo mai e ala mai i Lana fuafuaga; o Lona Alo o, Iesu Keriso; ma Lana Faamafanafanaga, o le Agaga Paia lea.
Oka, o se faamanuiaga matagofie lenei mea i o tatou olaga. Faamata e avea ma se mea faigata pe ana faapea tatou te le lagonaina se faanoanoaga tele pe a oti sa tatou tamaitiiti? Ou te faafetai i lou Tama oi le Lagi ua Ia faatagaina i tatou ina ia loloto ma faavavau lo tatou alofa. Ou te faafetai mo le faavavau o aiga. Ou te faafetai ua Ia toe faaalia mai e ala mai i Ana perofeta soifua le fuafuaga matagofie o le togiolaina.
Ia manatua pe a outou auai atu i se maliu o se e pele ia te outou, le lagona i totonu o lou loto ao outou o ese mai le fanua maliu ma le toe vaai atu i lena pusamaliu tuulafoaia—ma mafaufauina pe o le a nutimomoia lou loto.
Ou te molimau atu ona o Ia, lo tatou Faaola o Iesu Keriso, o le a mafai ai i se aso ona tofatumoanaina i se atoatoaga o le olioli na lagona o le faavauvau, tuuatoatasi, ma le faanoanoa. Ou te molimau atu e mafai ona tatou faalagolago atu ia te Ia faapei o Lana fetalaiga:
“Ou te le tuua outou o matuaoti: ou te sau ia te outou.
“E toe itiiti ona le vaai mai lea o le lalolagi ia te au; a e vaai mai pea outou ia te au: ou te ola a’u o le mea lea e ola ai outou.”5
Ou te molimau atu faapea, e pei ona faamatalaina i le Talai La’u Talalelei, “a o tatou faalagolago atu i le Togiola a Iesu Keriso, e mafai ona Ia fesoasoani ia i tatou ina ia tatou onosaia o tatou faigata, ma’i, ma tiga. E mafai ona faatumulia i tatou i le olioli, filemu, ma le mafanafana. O mea uma e le talafeagai e uiga i le olaga e mafai ona faasa’oina e ala i le Togiola a Iesu Keriso.”6
Ou te molimau atu i lena taeao matagofie o le Uluai Toetu, o le a o mai e pele ia te outou faapea ma au mai o latou tuugamau e pei ona folafola mai e le Alii Lava Ia ma o le a tatou maua le atoatoaga o le olioli. Ona o loo soifua o Ia, o le a tatou ola uma foi faatasi ma i latou. I le suafa o Iesu Keriso, amene.
Mostrar las referencias
-
1. Moronae 8:10–12.
-
2. Aoaoga a Peresitene o le Ekalesia: Iosefa Samita (2007), 176.
-
-
4. Tagai Ioane 16:33.
-
5. Ioane 14:18–19.
-
6. Talai La’u Talalelei: O Se Taiala mo le Galuega Faafaifeautalai (2004), 52.


text:
O le faapaologa lea e foliga mai e punitia ai le fesoasoani faalelagi e le ufitia ai le Atua ae e i ai taimi e ufitia ai i tatou.
I le loloto o lona ita i le Falepuipui i Liperate, sa alaga atu ai le Perofeta o Iosefa Samita: “Le Atua e, o fea o i ai oe? Ma o fea o i ai le faapaologa ua ufi ai lou afioaga lafi?”1 E toatele i tatou, i taimi o le ita o le tagata lava ia, e manatu ua taumamao le Atua mai ia i tatou. O le faapaologa lea e foliga mai e punitia ai le fesoasoani faalelagi e le ufitia ai le Atua ae e i ai taimi e ufitia ai i tatou. E le mafai lava ona ufitia le Atua, ae o nisi taimi e ufitia ai i tatou, e ufi i se faapaologa o faanaunauga lea e toso ese ai i tatou mai le Atua ma fai ai e pei e mamao ma le mafai ona [tatou] au atu ia te Ia. O o tatou lava manao, ae le o se lagona o le “Ia faia lou finagalo,”2 e afua ai le lagona e faapea ua punitia ai le Atua i se faapaologa. E le faapea e le mafai e le Atua ona silasila mai ia i tatou pe talanoa mai ia i tatou, peitai atonu tatou te le mananao e faalogo pe usitai atu i Lona finagalo ma [Lana] taimi.
O le a faaitiitia o tatou lagona o le vavaeese mai le Atua pe a tatou avea atili e faapei o ni tamaiti i Ona luma. E le faigofie lena mea i se lalolagi e mafai ona aafia o tatou faamoemoega i manatu o isi tagata. Peitai o le a fesoasoani ia i tatou e iloa ai le upumoni: E latalata mai le Atua ia i tatou ma silafia i tatou ma e le lafi lava mai Lana fanau.
Sa faaali mai e le tama teine e tolu tausaga a la’u tama le mana o le mama o le mafaufau ma le lotomaualalo ina ia tatou fesootai atu ai i le Atua. Sa latou o ma lona aiga i le fale tatala o le Malumalu o Brigham City i Iuta. I se tasi o potu o le malumalu, sa tilotilo solo ai o ia ona fesili lea, “Tina, a o fea Iesu?” Sa faamalamalama atu e lona tina na te le vaaia Iesu i le malumalu, ae o le a mafai ona ia lagonaina Lona musuia i totonu o lona loto. Sa mafaufau ma le toto’a Elisa i le tali a lona tina, ma oo ina sa foliga mai ua faamalieina. O lana faaiuga, “Ua alu Iesu e fesoasoani” i se tagata.
Sa leai se faapaologa na punitia ai le malamalamaaga o Elisa pe faalavelaveina ai lana vaaiga i le mea moni. E latalata atu le Atua ia te ia, ma na te lagonaina lona latalata atu ia te Ia. Sa ia iloaina o le malumalu o le maota o le Alii ae sa malamalama foi o le Iesu Keriso toetu ma faamamaluina e i ai [Lona] tino ma e na o le tasi lava le nofoaga i le taimi e mafai ona i ai.3 Afai sa le i ai o Ia i lona maota, sa ia iloaina atonu o loo i ai o Ia i se isi nofoaga. Mai mea ua ia iloa e uiga i le Faaola, sa ia iloaina o le a i ai o Ia i se mea e fai ni galuega lelei mo le fanau a Lona Tama. Sa manino sa faamoemoe o ia e vaai ia Iesu ae le o se vavega e faamautu ai Lona i ai ae ona sa alofa o ia ia te Ia.
E mafai e le Agaga ona faaali atu i lona mafaufau ma lona loto faapei o se tamaitiiti le faamafanafanaga tatou te manaomia ma moomia uma. O loo soifua Iesu Keriso, [Na te] silafia i tatou, puipuia i tatou, ma tausi i tatou. I taimi o le tiga, tuuatoatasi, po o le le mautonu, e le faapea seiloga tatou te vaai ia Iesu Keriso ona tatou iloa lea o loo Ia silafiaina o tatou tulaga ma o Lana misiona o le faamanuia mai.
Ua ou iloa mai lo’u lava olaga o le aafiaga o Elisa e mafai foi ona avea ma ni o tatou lava aafiaga, e tusa lava pe ua leva ona tuua le tulaga faatamaitiiti. I uluai tausaga o la’u matata faapitoa, sa ou galue malosi ai ia maua se tofiga aloaia i se tulaga faapolofesa i le Iunivesite o Stanford. Sa ou manatu ua lelei le olaga mo a’u lava ma lo’u aiga. Sa matou nonofo latalata i matua o lo’u toalua i se siosiomaga manaia lava. I tulaga faalelalolagi, sa ou ausia se tulaga manuia tele. Ae sa tuuina mai ia te au le avanoa e tuua ai Kalefonia ae alu i le Kolisi o Ricks i Rexburg, Idaho. O faamoemoega o lo’u olaga faalegaluega atonu na avea ma faapaologa na punitia ai a’u mai se Tama agalelei o le sa sili atu lona silafia nai lo a’u i le mea e mafai ona ausia i lo’u lumanai. Peitai sa faamanuiaina a’u i le iloa e faapea, po o le a lava le faamanuiaina sa ou maua i la’u matata ma le olaga faaleaiga i lena taimi, sa o se meaalofa mai le Atua. Ma o lea, e pei o se tamaitiiti, sa ou tootuli ai i le tatalo e fesili atu po o le a le mea e tatau ona ou faia. Sa mafai ona ou faalogoina se leo itiiti i lo’u mafaufau sa fai mai, “O la’u aoga.” Sa leai se faapaologa sa punitia ai a’u mai le Atua. I le faatuatua ma le lotomaualalo, sa gauai atu ai lo’u loto i Lona finagalo, ma sa ou lagonaina Lona manatu alofa ma Lona latalata mai.
O o’u tausaga i le Kolisi o Rick, i le taimi lea sa ou taumafai ai e saili le finagalo o le Atua ma fai, taofia le faapaologa mai le ufitia o a’u pe punitia le tiute maoae o le Atua i lo’u olaga. A o ou saili e fai Lana galuega, sa ou lagona le latalata atu ia te Ia ma lagona le faamautinoaga sa Ia silafiaina a’u gaoioiga ma manatu tele mai mo lo’u fiafia. Ae e pei ona sa i ai i Stanford, sa amata foi ona o’o mai mea faaosofia faalelalolagi. O le tasi o se avanoa faigaluega lelei lava, sa folasia mai a o faamaeaina lo’u tausaga lona lima o le avea ai ma peresitene o le Kolisi o Ricks. Sa ou mafaufau i ai ma tatalo ma faapea foi ona ou talanoa atu ai i le Au Peresitene Sili. Sa latou tali mai ma le alofa ma sina uiga malie laitiiti ae mautinoa lava sa le faia i le faatonuga malosi. Sa faafofoga mai Peresitene Spencer W. Kimball a o ou faamatalaina le ofo sa ou mauaina mai se faalapotopotoga tele ona saunoa mai lea, “Ia, Hal, e foliga mai o se avanoa matagofie lena! Ma afai e i ai se taimi matou te manaomia ai oe, ua matou iloa le mea e maua i ai oe.” Latou te iloa le mea e maua i ai a’u, ae peitai o lo’u manao mo le faamanuiaina faalegaluega e ono fatuina ai se faapaologa lea o le a faafaigata ai ia te a’u ona maua le Atua ma faigata ai ia te a’u ona faalogo atu ma mulimuli i Ana valaaulia.
O lo’u toalua, i lona masalomia o lenei mea, sa i ai sona lagona malosi e le tatau ona matou o ese mai le Kolisi o Rick. Ae sa ia viga ma le poto, ina ia ou saili mo la’u lava faaaliga. O lea na ou toe tatalo ai. O le taimi lenei sa ou maua ai le faatonuga, i se leo i lo’u mafaufau sa faapea mai, “O le a ou faataga oe e nofo i le Kolisi o Ricks mo se isi taimi laitiiti.” Atonu o a’u sini faaletagata na ono punitia ai la’u vaai o le mea moni, ma faigata ai ia te a’u ona maua faaaliga.
E tolusefulu aso mulimuli ane talu ona faamanuiaina a’u i le filifiliga musuia e teena le galuega na ofo mai ma ou nofo ai i le Kolisi o Ricks, ae pa loa le Afulilo i Teton. Sa silafia e le Atua o le a pa lena afulilo ma o le a manaomia e le faitau selau o tagata le fesoasoani. Sa ia faatagaina a’u e saili fautuaga ma maua Lana faatagaga e nofo ai i le Kolisi o Ricks. Sa Ia silafia pogai uma e ono aoga ai pea la’u auaunaga i le kolisi ma i Rexburg. Sa ou i ai la iina ia ole soo atu i le Tama Faalelagi i le tatalo po o le a le mea e finagalo o Ia ou te faia mo i latou na faaleagaina pe faatamaiaina o latou fale ma pisinisi. Sa ou faaaluina itula faigaluega ma isi tagata e faamama ai le palapala ma vai mai fale. O lo’u manao ia iloa ma faia Lona finagalo sa ou maua ai se avanoa e faalautele ai le agaga.
O lena mea na tupu ua faaalia ai se isi auala e mafai ona tatou fatuina ai se papupuni i le iloaina o le finagalo o le Atua po o le lagonaina o Lona alofa mo i tatou: e le mafai ona tatou tāmau i la tatou taimi faatulagaina ae o loo i ai lava le taimi faatulagaina a le Alii lava Ia. Sa ou manatu sa lava se taimi sa ou faaaluina i au auaunaga i Rexburg ma sa ou faananati e agai pea. O nisi taimi o lo tatou tāmau pea e galulue e tusa ma a tatou lava taimi faatulagaina e mafai ona le manino ai Lona finagalo mo i tatou.
I le Falepuipui i Liperate, sa talosaga atu ai le Perofeta o Iosefa i le Alii e faasala i latou sa faasaua i le au paia a le Ekalesia i Misuri. O lana tatalo sa mo tauimasui mautinoa ma ia vave. Peitai sa tali mai le Alii e faapea “e le tele ni tausaga mai le taimi nei,”4 O le a feagai o Ia ma na fili o le Ekalesia. I le fuaiupu e 24 o le vaega e 121, ua fetalai mai o Ia:
“Faauta, ua vaai o’u mata ma iloa a latou galuega uma, ma ua Ou faaagagaina se faamasinoga vave i lona tau, mo i latou uma;
“Aua ua i ai se taimi atofaina mo tagata taitoatsi, e tusa ma ana galuega.”5
Tatou te aveesea le faapaologa pe a tatou manatu ma tatalo, “Ia faia Lou finagalo” ma “i Lau Lava taimi.” O Lana taimi o le a vave mo i tatou, aua ua tatou iloa na pau lava le mea e finagalo i ai o Ia, o le mea e sili lea ona lelei.
O se tasi o o’u afafine faaletulafono sa faaaluina ni tausaga se tele e manatu ai sa tuu e le Atua se faapaologa i ona luga. Sa avea o ia ma se tina talavou o se fanau e toatolu o lē foi sa moomoo ia maua ni isi ana fanau. Ina ua mavae ni ma’itaga se lua na fafano [tulou], sa faasolo ina avea ana tatalo faatauanau ma ni tatalo ita. A o mavae atu ni tausaga e tele o le le toe fanau, sa ia lagonaina le faaosoosoina ina ia ita. Ina ua alu lana uii i le aoga, sa le maua ai e ia ni lagona toafimalie i lona taulai atu i lona tulaga faatina—ma na faapena foi i ma’itaga sa le’i fuafuaina e oo lava foi i maitaga sa le manaomiaina a ana uo. Sa ia lagonaina le tuuto ma le faapaiaina e pei o Maria, lea sa tautino atu, “Faauta o a’u nei o le auauna a le Alii.”6 Ae e ui sa ia tautala i nei upu i lona loto, ae na te le’i lagonaina se tali mai.
O le faamoemoe ai ia faafiafia o ia, sa valaaulia ai o ia e lona toalua la te o faatasi i se malaga faalegaluega i Kalefonia. A o auai o ia i fonotaga, sa savalivali o ia i luga o matafaga matagofie, tuufua. Sa toetoe a pa lona loto, sa ia tatalo leo tele ai. Mo le taimi muamua, sa le ole atu ai o ia mo se isi tamaitiiti ae mo se feau paia. “Le Tama Faalelagi,” sa ia tagi ai, “o le a ou tuuina atu ia te oe lo’u taimi atoa; faamolemole faasino mai pe faapefea ona faatumuina.” Sa ia faailoa atu lona naunau e ave lona aiga i soo se mea e ono manaomia ona o atu i ai. O lena tatalo sa oo mai ai se lagona faafuasei o le toafilemu. Sa mautinoa lava sa le’i faamalieina ai le moomoo o lona mafaufau, ae mo le taimi muamua i le tele o tausaga, sa faatoafilemuina ai lona loto.
O le tatalo sa aveesea ai le faapaologa ma tatalaina ai faamalama o le lagi. I totonu o le lua vaiaso ae iloa ane ai ua toe ma’i o ia. Sa na o le tasi le tausaga o le pepe fou ae taunuu mai se valaauga o le misiona i lo’u atalii ma lo’u afafine faaletulafono. O le folafola atu o le a faia soo se mea ma o atu i soo se mea, o lea sa ia faataatia ese ai le mata’u ma ave loa lana fanau i se atunuu mamao. I totonu o le galuega faamisiona sa toe maua ai se isi ana tamaitiiti—i se aso o le siitaga a faifeautalai.
O le gauai atoa atu i le finagalo o le lagi, e pei ona sa faia e lenei tina talavou, e taua lea i le aveeseina o faapaologa faaleagaga lea o nisi taimi tatou te tuuina ai i luga a’e o o tatou ulu. Peitai e le faapea e mautinoa ai le tali vave mai o a tatou tatalo.
E foliga mai sa sa’o le loto o Aperaamo a’o le’i taitai lava afuafua Sarai ia Isaako ma ae latou te le’i mauaina foi lo latou nuu o le folafolaga. E i ai isi faamoemoega a le lagi e tatau ona faatinoina muamua. O na faamoemoega e aofia ai e le gata i le fausiaina o le faatuatua o Aperaamo ma Sarai, ae faapena foi i le aoaoina o i latou i upumoni faavavau lea sa laua faasoaina atu i isi i la latou malaga umi ma faataamilomilo e agai atu i le laueleele na saunia mo i latou. O le faatuai a le Alii e foliga mai e umi tele; o nisi o le olaga atoa le umi. Ae o taimi uma lava ua fuafuaina e faamanuia ai. O faatuai e le tatau ona avea ma ni taimi o le tuuatoatasi po o le faavauvau po o le le onosai.
E ui o Lana taimi e le o taimi uma e tutusa ai ma o tatou taimi, e mafai ona tatou mautinoa e tausi lava e le Alii ia Ana folafolaga. Mo soo se tasi o outou o loo lagonaina nei e faapea e faigata ona maua o Ia, ou te molimau atu o le a oo mai le aso, o le a tatou vaai uma faafesagai ia te Ia. E pei lava ona leai se mea i le taimi nei e punitia ai Lona silafia mai o i tatou, o le a leai foi se mea e faanenefu ai la tatou vaai ia te Ia. O le a tatou tutu i Ona luma, i le tino. E pei o le tama teine a lo’u afafine, tatou te mananao e vaai ia Iesu Keriso i le taimi nei, ae o le faatasiga mautinoa ma Ia i le pa faamasino o le a sili atu le manaia pe a tatou faia muamua mea ia masani lelei ai o Ia ia i tatou, e pei foi o i tatou ia te Ia. A o tatou auauna atu ia te Ia, e avea i tatou e pei o Ia, ma tatou te lagona le latalata atili atu ia te Ia a o tatou latalata atu i le aso lea o le a leai se mea e natia ai la tatou vaaiga.
O lenei agai atu i le Atua e mafai ona faifai pea. “O mai ia, o outou ua faamanuiaina e lo’u Tama, ia fai mo outou tofi le malo ua saunia mo outou a o lei faavaeina le lalolagi,”7 ua aoao mai ai le Faaola. Ona Ia ta’u mai lea o le ala e fai ai:
“Aua na ou fia ‘ai, ona outou avane ai lea ni mea ou te ‘ai ai: na ou fia inu ona outou avane ai lea ni vai ou te inu ai: sa fai a’u ma tagata ese, ona outou talia lea o a’u:
“Na ou le lavalava, ona outou faaofuina lea o a’u, na ou ma’i ona outou asiasia mai lea o a’u; na ou i le falepuipui ona outou o ane ai lea ia te a’u.
“Ona tali mai ai lea ia te ia o e amiotonu, e faapea mai, Le Alii e, o anafea ua matou iloa ai oe ua fia ‘ai ma matou fagaina oe? po o fia inu, ma matou avane e te inu ai?
“O anafea foi na matou iloa ai oe o le tagata ese, ma matou talia oe? po o le le lavalava, ma matou faaofuina oe?
“O ana fea foi na matou iloa ai oe ua ma’i, po o i le fale puipui ma matou o atu ai ia te oe?
“Ona tali atu ai lea o le Tupu, e faapea atu ia te i latou, E moni, ou te fai atu ia te outou, aua na faia e outou i le tasi o e aupito itiiti o o’u uso nei, o a’u lea na outou faia i ai.”8
A tatou faia mea e finagalo o Ia tatou te faia mo fanau a Lona Tama, o le a manatu i ai le Alii o lo tatou agalelei atu lea ia te Ia, ma o le a tatou lagona ai le latalata atili ia te Ia a o tatou lagonaina Lona alofa ma Lana faamaoniga. E oo mai le taimi o le a avea ai i tatou e faapei o Ia ma o le a tatou mafaufau ai i le Aso Faamasino ma se faamoemoe fiafia.
O le faapaologa lea e foliga mai o loo punitia ai oe mai le Atua atonu o le fefe i tagata, nai lo lenei manao e auauna atu ai i isi. O le uunaiga e tasi a le Faaola o le fesoasoani lea i tagata. O le toatele o outou, e pei ona oo ia te a’u, sa lagonaina le fefe i le fetaui ma se tagata sa e faatiga i ai po o se tagata sa faatiga ia te oe. Ae peitai, ua ou vaai i le faamaluluina e le Alii o loto i lea taimi ma lea taimi, e aofia ai ma lo’u lava loto. O lea la ou te luiina outou ia fai ma sui o le Alii i se tasi, e ui lava i soo se mea e te ono matau ai, e faailoa atu le alofa ma le faamagalo atu. Ou te folafola atu ao e faia lena mea, o le a e lagona le alofa o le Faaola mo lena tagata e oo mai ia te oe ma Lona alofa ia te oe, ma o le a le pei e sau mai se mea mamao. Mo oe, o lena luitau atonu o totonu o se aiga, atonu o totonu o se afioaga, ia atonu foi o se atunuu atoa.
Ae afai e te alu atu i le Alii ina ia faamanuia isi, o le a Ia silasila i ai ma taui atu. Afai e te fai sooa lenei mea i taimi uma ma mo se taimi umi, o le a lagona se suiga i lou lava natura, e ala i le Togiola a Iesu Keriso. E le gata o le a e latalata atili atu ai ia te Ia, o le a faateleina ai lou lagona o le avea o oe e faapei o Ia. Ma, a e vaaia o Ia, e pei ona o le a tatou vaai uma i ai, o le a tupu ia te oe e pei ona tupu ia Moronae, ina ua ia fai mai: “Ma o lenei ou te fai atu ia te outou uma, tofa ia. Ua lata ona ou alu atu e malolo i le parataiso o le Atua, seia toe faatasia lo’u agaga ma lo’u tino, ma aumai au i le ea ma le manumalo, e feiloai ma outou i luma o le pa faamasino logomalie a le Ieova silisili, le Faamasino Faavavau o e o ola ma e ua oti. Amene.”9
Afai tatou te auauna atu ma le faatuatua, lotomaualalo, ma se manao e fai le finagalo o le Atua, ou te molimau atu o le a logomalie le pa faamasino a le Ieova silisili. O le a tatou vaai i lo tatou Tama agalelei ma Lona Alo a o Laua silasila mai ia i tatou i le taimi nei—ma le manino atoatoa ma le alofa atoatoa. I le suafa paia o Iesu Keriso, amene.
Mostrar las referencias
-
-
2. Tagai Mataio 6:10; Luka 11:2; 3 Nifae 13:10; Eteru 12:29; Mataupu Faavae ma Feagaiga 109:44; Mose 4:2.
-
3. Tagai Mataupu Faavae ma Feagaiga 130:22.
-
-
-
6. Luka 1:38.
-
7. Mataio 25:34.
-
8. Mataio 25:35–40.
-
9. Moronae 10:34.


text:
O le valaau lenei a Keriso i Kerisiano uma i ona po nei: “Fafaga a’u tamai mamoe. … Fafaga a’u mamoe.”
O le a le uiga o le avea o se Kerisiano?
O se Kerisiano e faatuatua i le Alii o Iesu Keriso, o Ia o le Atalii moni o le Atua, na auina mai e Lona Tama e puapuagatia mo a tatou agasala i le faatinoga aupito maualuga o le alofa ua tatou iloaina o le Togiola.
O se Kerisiano e talitonu faapea o le alofa tunoa o le Atua le Tama ma Lona Alo, o Iesu Keriso, e mafai ai ona tatou salamo, faamagalo atu i isi, tausia poloaiga, ma maua ai le ola e faavavau.
O le upu Kerisiano o lona uiga o le tauaveina i o tatou luga o le suafa o Keriso. Tatou te faia lenei mea e ala i le papatisoina ma le mauaina o le meaalofa o le Agaga Paia e ala i le faaee o lima, o i latou o umia Lana pule paia o le perisitua.
O se Kerisiano na te iloa o augatupulaga uma lava, e molimau atu ai perofeta e le aunoa e uiga ia Iesu Keriso. O le Iesu lava lena, na afifio mai ma le Tama Faalelagi ma faaali atu i le Perofeta o Iosefa Samita i le tausaga e 1820 ma toefuatai mai le talalelei ma le faatulagaga o Lana uluai Ekalesia.
Ua auala mai i tusitusiga paia ma le molimau a Iosefa Samita, ua tatou iloa ai o le Atua, lo tatou Tama Faavavau e i ai se tino mamalu ma le atoatoa o aano ma ivi. O Iesu Keriso o Lona Alo Pele e Toatasi na fanaua i la le tino. O le Agaga Paia o se peresona o agaga, o lana galuega o le molimau mai i le Tama ma le Alo. O le Aiga Atua o ni tagata mavaevae e toatolu, e tasi i lo latou faamoemoe.
Faatasi ai ma nei aoaoga faavae ua fai ma faavae o lo tatou faatuatua, pe mafai ea ona i ai se masalosalo po o se finauga o i tatou, i le avea ai ma tagata o Le Ekalesia a Iesu Keriso o le Au Paia o Aso e Gata Ai, o ni Kerisiano? Ae mo Kerisiano uma, e i ai lava se fesili faigofie: o a ituaiga o Kerisiano e i ai i tatou? I se isi faaupuga, o faapefea mai la tatou malaga e mulimuli ia Keriso?
Tatou mafaufau i aafiaga o ni soo Kerisiano se toalua:
“Ua savali ane Iesu e latalata ane i le vai o Kalilaia, ona silafia lea e ia o le uso e toalua, o Simona ua igoa ia Peteru, ma Aneterea lona uso ua la lafo le upega i le vai: aua o tagata fai faiva i laua.
“Ona fetalai atu lea o ia ia te i laua, Ina mulimuli mai ia ia te au, ou te faia oulua ma fai faiva i tagata.
“Ona la tuua loa lea o laua upega, a e mulimuli atu ia te ia.”1
I le avea ai ma Kerisiano i nei ona po, ua tatou maua le avanoa e galulue ai loa lava, i le taimi nei, ma le naunautai, pei lava ona sa faia e Peteru ma Aneterea: “na la tuua o la upega, ae mulimuli atu ia te ia.”2 Ua valaauina foi i tatou e tuua o tatou upega, ia lafoai mausa faalelalolagi, o tu ma agaifanua, ma uputuu. Ua valaauina foi i tatou e lafoai a tatou agasala. “Ina ua valaau atu [Iesu] i le motu o tagata e o mai ia te ia …, na ia fetalai atu ia te i latou, Ai se fia mulimuli mai ia te au, aua ne’i usiusitai o ia ia te ia, a ia ave e ia lona satauro, i le mulimuli mai ai ia te au.”3 O le faafitia o outou lava mai amioga le mama, o le amataga lea o le salamo, lea e aumaia ai se suiga tele o le loto seia oo ina “le toe i ai se manao e faia mea leaga.”4
O lenei suiga, ua faaigoaina o le liua, e na o le Faaola lava e mafai ai. Ua folafola mai e Iesu: “Afai e o mai tagata ia te au o le a ou faaali atu ia te i latou o latou vaivaiga. … Ma ua lava lou alofa tunoa mo tagata uma o e e latou te faalotomaualaloina i latou lava i ou luma, ma faatuatua mai ia te au, ona Ou faia lea o mea vaivai ia avea ma mea malolosi ia te i latou.”5 A tatou faafouina i tatou ia Keriso, o le a suia o tatou natura ma tatou le toe mananao ai e toe foi i o tatou uiga tuai.
E ui i lea, o Kerisiano faamaoni o le a faamanuiaina pea e le aunoa e oo i faigata ma mea e le fiafia ai. A oo mai nei luitau e faaleleia ai, e mafai ona tofotofoina i tatou e toe foi i o tatou uiga masani. Ina ua mavae le Faasatauroga o le Faaola, sa faaali atu o Ia i tamaitai ma ta’u atu i ai o le a maua o Ia e ona uso i Kalilaia. Ina ua toe foi Peteru, le Aposetolo sinia i Kalilaia, sa toe foi o ia i le mea sa ia iloa—le mea sa fiafia o ia e fai. “Ou te alu ou te fagota,”6 sa ia fai atu ai, ma sa ia aveina nisi o soo faatasi ma Ia.
Ioe, na fagogota Peteru ma isi i le po atoa e aunoa ma se i’a na maua. O le taeao na sosoo ai, sa oo atu ai Iesu i le apitaogalu ma valaau atu ia te i latou i le sami, “Ina lafo ia le upega i le itu matau.” Sa mulimuli soo sa i totonu o le vaa i le faatonuga a le Faaola ma na vave ona iloaina o se vavega lea ua faatumulia ai o latou upega i i’a. Na iloa e Ioane le siufofoga o le Faaola, ma sa oso ifo loa lava Peteru i le vai ma aau atu i le apitaogalu.7
I Kerisiano ua toe foi i o latou uiga tuai, uiga e le lelei, mafaufau i le faataitaiga faamaoni a Peteru. Aua nei faatuai. O mai e faalogo ma iloa le leo o le Matai ua valaau mai. Ona toe foi vave mai lea ia te ia ma toe maua ai Ana faamanuiaga sautualasi.
Ina ua toe taliu mai le au soo i le apitaogalu, sa latou maua mai se taumafataga o i’a ma areto. “O mai ina aai,”8 o le valaaulia lea a le Faaola. A o Ia fafagaina i latou, sa Ia fesili faatolu ia Peteru, “Simona e, le atalii o Iona, pe sili mai lou alofa ia te au?” Ina ua ta’u atu e Peteru lona alofa, sa talosaga atu le Faaola ia te ia, “Fafaga i a’u tamai mamoe. … Fafaga i a’u mamoe.”9
O le valaau lenei a Keriso i Kerisiano uma i ona po nei: “Fafaga a’u tamai mamoe. … Fafaga a’u mamoe”—faasoa atu la’u talalelei i tagata uma tusa lava po o le a le matua, ia sii a’e, faamanuia, faamafanafana, faamalosiau, ma galueaiina i latou, aemaise i latou o e e eseese o latou manatu ma talitonuga nai lo tatou. Tatou te fafaga Ana tamai mamoe i o tatou aiga e ala i le ala tatou te ola ai i le talalelei: tausia o poloaiga, tatalo, suesue i tusitusiga paia, ma faaa’oa’o i Lona alofa. Tatou te fafaga Ana mamoe i le Ekalesia pe a tatou galulue i korama o le perisitua ma faalapotopotoga a ausilali. Tatou te fafagaina foi Ana mamoe i le lalolagi atoa i le avea ai ma tuaoi Kerisiano lelei, faatino le tapuaiga mama a’ia’i o le asiasi ma auauna atu i fafine ua oti a latou tane, o fanau matuaoti, o e matitiva, ma i latou uma e manaomia le fesoasoani.
Mo le toatele, o le valaau e avea o se Kerisiano e mafai ona foliga faigata, ma lofituina. Ae e le tatau ona tatou fefefe pe manatu ua le agavaa. Ua folafola mai le Faaola o le a Ia faia ia tatou agavaa ma gafatia Lana galuega. “Mulimuli mai ia te au,” na Ia fetalai mai ai, “o le a Ou faia outou ma faifaiva i tagata.”10 A tatou mulimuli ia te Ia, Na te faamanuiaina i tatou i meaalofa, taleni, ma le malosi e faia ai Lona finagalo, ma mafai ai ona tatou faia ni mea e sili atu ma o tatou tulaga ua masani ai e fai ai ni mea sa tatou lei mafaufauina muamua e mafai ona fai. O lona uiga, o le faasoa atu o le talalelei i tuaoi, lavea’iina o i latou ua leiloloa faaleagaga, auauna atu i se misiona tala’i, faigaluega i le malumalu, tausiaina o se tamaitiiti e i ai ni manaoga faapitoa, alofa i le tagata agasala ua toe fia foi mai, tautuaina o se soa ua gasegase, onosa’ia o le le femalamalamaa’i, po o le mafatia i ni puapuaga. O lona uiga o le sauniuni o i tatou lava e tali atu i Lana valaau e ala i le fai atu, “Ou te alu i mea e te tofia; Au afioga ou te alagaina; Ou te faia le mea e te finagalo ai; Avea a’u e pei ona e tofia.”11
Ina ia avea ma ē e finagalo le Tama Faalelagi e avea ai i tatou, ia tatou mulimuli ia Iesu Keriso. Ou te molimau atu o loo valaau mai pea lava pea o Ia tatou te mulimuli atu ia te Ia. Afai o lea faatoa e aoao nei i le tautinoga faa-Kerisiano a le Au Paia o Aso e Gata Ai, pe e te lei auai atoatoa foi i le Ekalesia ma ua e manao e toe mulimuli ia te Ia—aua e te fefe! O uluai soo o le Alii, o ni tagata fou uma lava o le Ekalesia, faatoa liua i Lana talalelei. Sa aoaoina ma le onosai e Iesu i latou taitoatasi. Sa fesoasoani o Ia ia i latou e faataunuu o latou tiutetauave. Sa Ia valaauina i latou o Ana uo ma sa Ia ofoina atu Lona soifua mo i latou. Ma ua uma foi ona Ia faia le mea lava lena e tasi mo oe ma au.
Ou te molimau atu o Lona alofa e le i’u ma Lona alofa tunoa, e mafai ai ona tatou avea ma Kerisiano e faapei o Keriso. Mafaufau i uiga auaumama nei faa-Keriso. O faapefea ona tatou faamalolosia i tatou lava?
Alofa faa-Kerisiano. E taua i le Faaola tagata uma. E agalelei ma agaalofa i tagata uma, na Ia tuua le ivasefulu ma le iva ae saili le tasi,12 aua “o lauulu o [o tatou] ulu ua … faitaulia uma”13 ia te Ia.
Faatuatua faa-Kerisiano. E ui i tofotofoga, faigata, ma sauaga, ae sa faatuatuaina lava e le Faaola lo tatou Tama Faalelagi ma sa filifili ai e faatuatua ma usiusitai i Ana poloaiga.
Ositaulaga faa-Kerisiano. I Lona soifuaga atoa, sa tuuina atu ai e le Faaola Lona taimi, Lona malosi, ma i’u ai e ala i le Togiola, na Ia ofoina atu ai Ia lava ina ia mafai ona toetutu fanau uma a le Atua ma maua le avanoa e fai ai mo latou tofi le ola e faavavau.
Tausiga faa-Kerisiano. Faapei o le Samaria agalelei, sa faapena foi ona aapa atu e le aunoa le Faaola e laveai, alofa, ma faafailele tagata sa vagaia o Ia, tusa lava po o a a latou aganuu, talitonuga, po o tulaga na i ai.
Auaunaga faa-Kerisiano. Pe o le asuvai mai i se vaieli, kukaina o i’a mo se tausamiga, po o le mulumuluina o vae pefupefua, sa faaalu lava e le Faaola Ona aso e auauna atu ai i isi—si’i a’e e ua le lavavā ma faamalolosia e ua vaivai.
Onosai faa-Kerisiano. I Ona lava faanoanoaga ma mafatiaga, sa faatalitali atu le Faaola i Lona Tama. Faatasi ai ma le onosai mo i tatou, o loo faatalitali mai ma le onosai o Ia ia tatou iloa le mea tonu, ma tatou toe foi atu ia te Ia i le aiga.
Filemu faa-Kerisiano. I Lana auaunaga atoa, sa Ia uunaia ai le malamalama ma faalauiloa le filemu. Aemaise lava i Ona soo, sa Ia aoao atu ai e le mafai e Kerisiano ona femisaa’i ma isi Kerisiano, tusa lava po o a o latou eseesega.
Faamagaloga faa-Kerisiano. Sa Ia aoao mai i tatou e faamanuia atu ia i latou e fetuu mai ia i tatou. Sa Ia faaali mai ia i tatou le auala e ala i le tatalo atu ia faamagalo i latou sa faasatauroina o Ia.
Liua faa-Kerisiano. E faapei foi o Peteru ma Aneterea, e toatele sa iloa le moni o le talalelei i le taimi lava na latou faalogo ai i ai. Na liua ai lava i lena taimi. O isi, e umi atu se taimi. I se faaaliga na tuuina mai ia Iosefa Samita, sa aoao mai ai e le Faaola, “O le mea e mai i le Atua o le malamalama lea; ma o ia o le e mauaina le malamalama, ma tumau pea i le Atua, e mauaina le malamalama atili; ma o lena malamalama o le a tupu susulu ma malamalama tele pea lava pea seia oo i le aso e atoatoa ai,”14 le aso atoatoa o lo tatou liua. O Iesu Keriso o “le malamalama ma le Togiola o le lalolagi; o le Agaga o le upumoni.”15
Tumau faa-Kerisiano e oo i le iuga. I Lona soifuaga atoa lava, e lei fiu lava le Faaola i le faia o le finagalo o Lona Tama, ae sa faaauau pea i le amiotonu, agalelei, alofa mutimutivale, ma le upumoni e oo i le iuga o Lona soifua i la le tino.
O nisi nei o uiga o i latou o ē faalogo ma gauai atu i le siufofoga o le Faaola. I le avea ai o se tasi o Ana molimau faapitoa i le lalolagi, ou te tuuina atu ai la’u molimau faa-Kerisiano o loo valaau mai o Ia ia te oe i le aso, “Sau, ma mulimuli mai ia te au.”16 Sau e savali i le ala e tau atu i le fiafia e faavavau, olioli, ma le ola e faavavau i le malo o lo tatou Tama Faalelagi. I le suafa o Iesu Keriso, lo tatou Faaola ma le Togiola, amene.
Mostrar las referencias
-
1. Mataio 4:18–20.
-
2. Mareko 1:18.
-
3. Mareko 8:34.
-
4. Mosaea 5:2.
-
5. Eteru 12:27; faaopoopo le faamamafa.
-
6. Ioane 21:3.
-
7. Tagai Ioane 21:3–8.
-
8. Ioane 21:12.
-
9. Tagai Ioane 21:15–17.
-
10. Mataio 4:19; faaopoopo le faamamafa.
-
11. Tagai “Ou te Alu i Mea e te Tofia,” Viiga, nu. 169.
-
12. Tagai Mataio 18:12–14.
-
13. Luka 12:7.
-
-
-
16. Luka 18:22.


text:
Sauni Art Council mo Pesepesega Kerisimasi
O le aso 12-14 o Tesema ua faatulaga mai e le Ofisa o le Art Councils e faataunuuina ai lana polokalame masani i tausaga uma, o pesepesega mo le Kerisimasi, ma ua avea ai foi le polokalame o lenei tausaga, o le toe polokalame lea a le faigamalo o lo o i ai nei.
E ui e lei tuuina mai se faamatalaga mai le Ofisa o le Kovana Sili i ni matagaluega o le a auai i lenei faamoemoe, peitai ua faalauiloa mai e le Faatonu o le Arts Council ia Leala Pili Elisara e faapea, e oa 48 aufaipese ma ausiva ua maea ona lesitala mo lenei faamoemoe, ma o le aso 3 Tesema ua faamoemoe e amata pasi ai faafiafiaga mo pesepesega o le Kerisimasi.
A mae’a pasia lau polokalama po’o se pese, o le a fa’amauina ma lou taimi e te fa’afiafia ai, ma fa’ailoa i au fa’afiafia ta’itasi.
“O le tausaga lenei, aua o le toe sao lea o le olomatua i lona tofi sa fa’apale ai ele faigamalo, ia o le a faia ma le fiafia ma ave fo’i i ai ma le atoatoa ina ia fa’ailoa atu le agaga o le kerisimasi, ae maise o le fa’afetai ia Kovana Togiola Tulafono ma lana faigamalo, i le avanoa sa ou maua ou te tautua ai i le tatou malo ma ona tagata lautele.” O se fa’amatalaga lea a le Fa’atonu o le Arts Council Leala Elisara Pili.
O le tautua a lea tina sa amatalia mai lava i le tausaga e 1978 lona faigaluega ai i le Arts Council, peita’i na tofia e Kovana Tauese Sunia mo le tofiga Fa’atonu o le Arts Council i le tausaga e 1996 ma ua atoa lelei le 16 tausaga ua ia tau’avea lea tofiga ma le fiafia.
I lea umi o lana ta’ita’iga, e le misia tausaga atofa ta’itasi ma le faigamalaga o le matagaluega ma sui fa’afiafia i so’o se malo e faia ai le Pacific Arts Festival. O lana ta’ita’iga fo’i sa tatou talimalo ai i le Su’igaula a le Atuvasa i le tausaga 2008, ma sa iloga ona fa’amau fa’ailoga a le Atuvasa le matagofie o lea fo’i taligamalo.
E le misia fo’i se polokalama i taimi o tu’uaga umi a le fanau Iuni se’ia pa’ia le Iulai i tausaga ta’itasi e fa’amasani atili ai le fanau talavou i so’o se ituaiga measina tau galuega alofilima fa’asamoa. E a’oina fo’i so’o se ituaiga taleni tau atisi fa’asamoa, e amata mai i le tusiata upeti ma le gaosiga o le elei samoa, ta fa’atagata, lalaga fale ma isi galuega taulima uma fa’asamoa, gaosiga o isi mea sina tau fagotaga fa’asamoa, mailei o le lo, siva ma pesega fa’asamoa ma isi mea fa’apena e fa’a’oaina ai le tagata Samoa mo lona silafia toto’a o lona atunu’u ma lana aganu’u.
O na galuega uma, fa’afetai i lea fo’i ‘au’auna, sa faia le mea sili mo le atunu’u ae maise le fanau lalovaoa o le atunu’u, ia talenia ma iloa e i latou sosia o lona malo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TOE LAGONA FO'I MUIMUI ATUNU’U I PILI FALEMA’I
O lea fo'i ua toe saputu mai le tele o fa'asea mai le atunu'u fa'asaga i le falema'i o le LBJ, ina ua fa'alauiloa e le pulega a le falema'i a latou si'itaga fou i totogi o ni isi o ana tautua, lea ua fa'amoemoe e amata fa'amamalu i le aso 21 Me.
O ni isi o ia fa'asea sa tu'u sa’o atu e le atunu'u i le ali'i kovana, e fa'atatau i le fa'aletonu o le tautua a le falema'i o lo o tu'uina atu i le atunu'u, ae maise lava i le Fale Talavai.
O se tama matua pe a ma le 60 tausaga ma ona tupu le matua, na vala'au atu i le polokalama a le ali'i kovana ma fa'aleo atu lona le fiafia, i le fiu lea e fa'atali le taimi e piki ai lana vaila'au ina ua alu atu e talosaga mo le toe fa'atumuina.,
O le isi to'oto'o na fa'asea umi o le taimi e fa'atali ai le taimi e va'ai le foma'i, ae maise lava pe afai o se gasegase tigaina o lo o vave mana'omia se togafitiga, ae o le isi tina talavou na fa'asea i le polokalama fou lea ua mamafa ai si'itaga i tagata mai fafo ae sa tatau ona laugatasia tagata uma e aga'i atu e va'ai le foma'i mo pili e totogi.
Na taua e le tama matua na valaau atu i lana talavai, sa na o le tasi lava le itula e faatali ai le toe faatumuina o fagu fualaau a tagata matutua e aofia ai ma ia ae toe piki, peitai o le suiga fou lea ua faia nei, e tolu itula e faatalitali ai le tagata matua faatoa toe piki lana fagu fualaau.
Na ta'ua e le tama lea i lana fa'asea e fa'apea, e foliga mai o lo o aga'i lava i luga totogi o pili a le falema'i, ma fa'afuase'i atu ai lava ona sui ma ana faiga e tautua ai le atunu'u, ae sili ai le matuia, e le o i ai se avanoa e maua ai e tagata matutua se fesoasoani.
“E fa'apefea oga ou fa'akali i legei kolu ikula e mamao i kua le mea ou ke sau ai, ou ke koe fia vave alu i le aiga, ou ke le lava fo'i gofogofo umi i legei kolu ikula e fa'akalikali legei fagu vaila'au,” o le fa'asea lea a le tama lea.
Na ta'ua e le tama matua lea i le ali'i kovana, na umi se taimi o la finau ma se tama'ita'i o le Fale Talavai e uiga i lana fagu fuala'au, ma i’u ai lava ina toe alu i le fale e le i fa'atumuina lana fagu fuala'au, e ui o lo o matua mana'omia e ia fuala'au ia.
O isi to'oto'o e lua ia fo'i na fa'aleo a la'ua fa'asea fa'asaga i le falema'i, na fautuaina e le ali'i kovana i la'ua ina ia fa'afeso'ota'i atu lona ofisa i le aso Gafua na te’a nei, mo le toe fa'apupulaina atili o a la'ua fa'asea, ina ia mafai ai ona tau sa'ili se auala e fesoasoani atu ai lona ofisa ia te i la'ua.
“Afai fo'i e silafia e le atunu'u ni fa'aletonu o lo o matauina i le tautua a le LBJ pe a outou aga'i atu i ai, po o ni isi lava fo'i Ofisa o le malo, ou te fautuaina le atunu'u ina ia tusi sau tusi ma avatu i lo’u ofisa, fa'ailoa atu i ai lou suafa, o le numera o lau telefoni fa'atasi ai ma le nu'u e alala ai, ona fa'amatala atu lea i lalo ma le mafua'aga o lau fa'asea, ina ia mafai ai ona maua se auala matou te su'esu'eina ai fa'aletonu e pei ona ta'ua,” o le fautuaga fa'alauaitele lea a le kovana ina ua tele fa'asea ua tu'uina atu fa'asaga i le falema'i.
E mae'a le vala'au a le tama matua ae maua le avanoa o se tagata faigaluega a le Fale Talavai a le LBJ e fa'amanino ai le fa'afitauli e pei ona ta'ua e le tama matua.
Na ta'ua e le ali'i lea, ua mafua suiga i le umi e fa'atali ai fuala'au mo tagata e toe fa'atutumu a latou fagu fuala'au, ona ua le lava tagata faigaluega, e mafua mai i le suiga ua faia e fa'aitiitia ai itula faigaluega a le pulega atoa a le falema'i.
Fai mai le ali'i lea, o se tasi o mafua'aga ua faia ai le suiga lea ina ia suia mai le lua itula i le tolu itula e fa'atali ai le fagu fuala'au e toe fa'atumu ona fa'atoa mafai lea ona toe piki, ina ia mafai ai ona tu'u atu le avanoa i le mamalu o le atunu'u ua leva ona fa'atali mo le pikiina lea o a latou fuala'au mai a latou talavai.
Na fa'amanino e le ali'i lea, e le o faia e le Fale Talavai lea suiga ona o le fa'atauagavale i le mamalu o le atunu'u, ae ua mafua ona faia ona ua le lava le 'aufaigaluega.
Na fa'afetaia e le ali'i kovana le sui o le Fale Talavai mo le vala'au e fa'amanino le mata'upu, fa'apea ai ma lana fa'afetai i le fa'alogologo atu i le polokalama.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tuumalo susuga Faifeau Toeaina Masalosalo Sopoaga
O se tala faanoanoa ua ufitia ai le atunuu, tainane le galuega paia a le Atua, ina ua tuua le malo e le susuga i le alii Faifeau Toeaina ia Rev. Elder Masalosalo Sopoaga, ona o le valaau paia a le Atua, i le tuana’i ai o tausaga e 73 sa tautua ai mo lona aiga, nuu, atunuu aemaise le galuega paia a le Atua.
O Rev. Sopoaga na maliu i le maota gasegase o le LBJ i Fagaalu i le taeao o le aso Lulu na te’a nei, e pei ona faamaonia mai e lona alo tamaitai ia Menorah, a’o i ai i ona tafatafa lona faletua ia Simoe ma nai ona alo e toalua o Menorah ma Hesedh.
O ni lagona e faigata ona faamatala taimi o le mafutaga aemaise ai o le soifuaga auauna i le Atua ma le atunuu, ao taumafai lona aiga e faailoa sini tetele na mafai ona ausia e lenei auauna ao tautua ai i le galuega a le Atua.
Na amata mai le soifuaga aoaoina o Rev. Sopoaga i le aoga faa faifeau i lona nuu o Salelologa i Savai’i na soifua a’e ai, ona sosoo ai loa lea ma le aoga a Maluafou, ma aga’i atu ai le kolisi a Leulumoega Fou ma faaauau atu ai i le Iunivesite i Suva i Fiti.
Na maea lana aoga i Fiti ona agai atu loa lea i le aoga a St. John NZ, sosoo atu ai ma le Hebrew University i Ierusalema, o le Iunivesite a Chicago i Illinois ma agai atu ai i le Iunivesite a London i Peretania mo le faalauteleina o lona olaga aoaoina, ma ia maua mai ai faailoga tetele sa avea ai o ia o se tasi o sikola o le Tusi Paia.
“O aoga uma ia sa aoga ai le toeaina ma maua mai ai nisi o ana faailoga sa fesoasoani i le galuega faafaifeau na galue ai mo le tele o tausaga,” o le saunoaga lea a Menorah.
Ina ua taliu mai o ia i Samoa mai ana aoaoga i fafo, sa amata galue Rev. Sopoaga o se faiaoga i le Kolisi Faafaifeau i Malua Theological College, ma tofia ai o ia e avea ma pule aoga mo le tolu tausaga mai le 1976 e oo atu i le 1979.
“Sa galue muamua o ia i le ekalesia EFKS i Solosolo i Samoa, a’o le’i tofia na te vaaia le ekalesia EFKAS i Pago Pago mai le 1981 seia oo atu i le 2010 na malolo ritaea ai,” o se faamatalaga lea a Menorah.
O le susuga Rev. Sopoaga na malolo litaea mai le galuega faa faifeau i le mae’a ai o le fonotele a le Ekalesia i le 2010, i le tuana’i ai lea o tausaga e 30 sa tautua ai i le ekalesia EFKAS i Pago Pago.
Ao galue o ia i le ekalesia i Pago Pago, sa avea o ia ma faiaoga i le Kolisi Faa Faifeau i Kanana Fou. Sa avea foi o ia ma taitaifono o le Komiti o le Palola mo le tele o tausaga i taimi o le nofoaiga a Kovana Lutali.
E tele uiga ma amioaga e faagalo gata ai e lona aiga le alii faifeau i aso o le latou mafutaga.
“O lenei tama, e faamuamua lava lana galuega faa faifeau nai lo se isi lava mea o lenei olaga, o se tama e onosa’i, e talitiga, e tiga lava ona tigaina i lona gasegase ae a fesili atu i ai poo a mai o ia, e tasi lava lana tali o loo manuia,” o nisi ia o uiga e manatua ai e Menorah lona tuaa.
“O le alii faifeau o se tagata e ese le loto mau i ona lagona, o se tagata e tautala soo, e loto fiafia, e faigofie foi lona olaga, e faamasani gofie i soo se tagata, na te le faailogaina foi se tagata e talanoa ma mafuta i ai, e agamalu ae sili ai i na uiga uma o ia o se tama e loto alofa ma tausaafia,” o nisi ia o uiga e manatua ai e le faletua ia Simoe le susuga ia Rev. Sopoaga i le la mafutaga.
O lo o i ai pea le tino maliu o le alii faifeau i le maota gasegase i Fagaalu e faatali ai se isi fuafuaga mo ona toe sauniga mai lona aiga.
O lo o soifua mai pea i le taimi nei lona faletua ia Simoe, o ona alo e toalua atoa ai ma ana fanau fai.
Ia faamaise le Agaga Paia o le Atua i le paia o aiga loto faavauvau.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
LAMALA TUFELE
Ua i luma o le Fa’amasinoga Maualuga se talosaga a le tama’ita’i o Lamala Tufele, lea o lo o tuuaia i moliaga mamafa e lua o le gaoi, iina ia faatulaga se aso o lona fa’amasinoga autu.
Na tu’ua’ia Tufele i lona talaina o se tupe mai i se teugatupe a se tagata i totonu o le Faletupe o Hawaii (BOH), e ala i le fa’aaogaina o le ATM.
O le taeao ananafi na fuafua e faia ai lona ulua’i iloiloga, lea na fa’aulu ai lana talosga mo sona fa’amasinoga autu.
E tupu lenei fa’alavelave ua molia ai Tufele, ae o lo o galue i le faletupe i Fagatogo. O se tagi na faaulu e Paul Ah Mu ma Enesi Enesi i le faletupe e tusa ai ma a la teugatupe o lo o masalomia, o lo o fa’aaoga e se tagata, na alia’e ai lenei mataupu.
Ina ua siaki e leoleo ia masini pu’eata a le BOH i Tafuna, na maua ai le ata o Tufele, a’o ia talaina se tupe mai i le ATM i le 5:42 i le afiafi o le aso 15 o Novema, 2011. Ae o le aso 16 o Tesema, 2011 na toe maua ai lona ata i le masini pu’eata i le ATM i Laufou. O aso ma taimi ia o lo o masalomia na to’esea mai ai tupe mai i teugatupe a i la’ua ua fa’aulu a la tagi.
O lo o tumau pea poloaiga o lo o tatala ai Tufele i tua mai le toese, e faatali ai le aso 22 Oketopa lea ua faatulaga e faataunuu ai lona faamasinoga, peitai afai e oo atu i le aso lea ua i ai se isi mataupu e faataunuuina ai, ona toe faatulaga loa lea o lana faamasinoga e faia i le aso 7 Ianuari 2013.
SASA LE ULU O LE ISI TAMAITAI I LE FAGUPIA
O le tamaitai e 20 tausaga lea na tuuaia e le malo i lona faaaogaina o se fagupia e faaoo ai manu’a i seisi tamaitai, ua molia nei e le malo i le moliaga mamafa o le faaoolima i le tulaga lua, moliaga mama e lua o lona tagofia o le ava malosi ae lei atoa le 21 tausaga, faapea ai ma le faatupu vevesi i nofoaga faitele.
O le tamaitai o Natasha P. Uia lea o lo o taofia i le toese, ua faamoemoe e toe tulai i luma o le faamasinoga i le Aso Tofi o le vaiaso nei, mo le faataunuuina o lana ulua’i iloiloga i luma o le faamasinoga.
I faamaumauga a le faamasinoga o lo o taua ai e faapea, o le aso 21 Iulai na tulai mai ai le faalavelave lenei i Pava’ia’i, ma auina atu ai loa le tamaitai na aafia i le falemai mo togafitiga. O se tamaitai foma’i na ia faafesootaia le ofisa o leoleo e uiga i le faalavelave.
Na ta’ua e le tama’ita’i na a’afia i le ali’i leoleo o William J. Mose, a’o savali atu i luga o le auala i totonu o Pava’ia’i, na faafuase’i ona valaau atu Uia. Na fesiligia o ia e Uia, pe aisea na ia faia ai tala leaga e faatatau ia te ia, peitai na fai i ai le tamaitai na aafia, na te le’i faia ni tala leaga e faatatau ia te ia.
Na faateia le tamaitai na aafia ina ua ta e Uia i se fagupia ma ta’e ai lona ulu, ona ia ta tu’i lea o ona foliga.
Na faailoa e le isi molimau i leoleo lona vaaia o Uia o sasa le ulu o le na aafia i le fagupia, ae na taua e Uia ina ua fesiligia e leoleo, sa faatali lava se’i taunuu atu le na manu’a i ona luma, ona faatoa ia taina lea o lona ulu i le fagupia sa ia u’uina.
E $10,000 le tupe ua faatulaga e le faamasinoga e totogi ona faatoa mafai lea ona tatala Uia i tua, e faatali ai taualumaga o lana mataupu lea ua i luma o le faamasinoga faaitumalo, ae afai e mafai ona tatala o ia i tua, ua faasa ona ia toe taumafai e faafesootai le tamaitai lea na manu’a i lenei faalavelave.
TOLOPO ILOILOGA TAMA 93 TAUSAGA LE MATUA
Ua toe tolopo i le aso 10 o Aokuso le mataupu faasaga i le tama e 93 tausaga le matua lea o lo o tuuaia i lona faia o ni uiga mataga i se alualutoto e 4 tausaga, ina ia maua ai le avanoa o loia e vaavaai i nisi o faamaumauga o lo o umia e le malo e uiga i lenei mataupu.
E le o mafai ona faalauiloa e le Samoa News le suafa o le tama ua molia, ona o puipuiga i le ono mafai ai lea ona iloa le alualutoto o loo aafia i lenei mataupu.
O se talosaga na faaulu e le loia a le ua molia o Sharron Rancourt, e talosagaina ai le malo mo le tuuina atu o isi faamaumauga o loo latou umia e uiga i lenei mataupu, ae ina ua fesiligia e le faamasino sili le loia a le malo o Mitzzie Jessop poo a isi faamaumauga ia o loo talosaga atu ai le itu tete’e, na taua e Jessop, o se ata video, ae mafua ona tuai le tuuina atu i le loia a le itu tete’e, ona o loo taumafai e tuu le ata video tuai lenei i se disc ina ia faa faigofie ai ona matamata i ai.
Ua toe tolopo e le faamasinoga le mataupu a le ua molia ma le tuutuuga, o le a mafai e loia ona vaavaai i le ata video e pei ona taua, ae le’i toe valaauina le mataupu i le aso 10 Aokuso.
O le masina o Fepuari 2012 na tulai mai ai le faalavelave lenei, ina ua ripotia le aafia o se teineititi e 4 tausaga le matua i ni gaioiga faafeusuaiga.
O loo teena pea e le ua molia tuuaiga faasaga ia te ia, ma o loo tumau pea poloaiga o loo tatala ai o ia i tua a’o faagasolo ai lana mataupu
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Poloka faapitoa Leoleo e taofia ai le aveta’avale ‘ona
E tolu vaiaso le umi o se poloka faapitoa a le Matagaluega o le Puipuiga o le Saogalemu Lautele lea na amataina i le po anapo, mo le faamalosia o le tulafono i le faasa ona ave se taavale pe afa tagofia le ava malosi i luga o le alatele.
E silia i le toa 30 alii ma tamaitai leoleo o le a fesoasoani i le faamalosia o lenei tautua faapitoa, lea o lo o avea o se vaega lea o le Polokalama ua ta’ua i le fa’aperetania o le “Drive Sober or Get Pulled Over.”
O lenei tautua faapitoa o le a amata mai i le 6:00 i le afiafi ae maea i le 6:00 i le taeao, na amata mai i le po anapo ma le faamoemoe e faamuta i le aso 5 o Setema 2012.
I se faatalatalanoaga ma le alii kapeteni ia Taaloloioufaiva John Cendrowski, o ia lea o lo o faauluulu i ai le vaega o Leoleo o lo o tautua i luga o le alatele, sa ia taua ai e faapea, o le latou auaunaga faapitoa lenei o le a aofia ai leoleo e laeiina le toniga, atoa ai ma leoleo e laei savili. Ma o le a latou mataituina uma gaioiga a i latou e faafoeina taavale i luga o le alatele, ina ia mautinoa e le o filogia le ‘ava malosi ma le faafoeina o le taavale.
“O i latou o lo o faafoeinale taavale ae o loo ‘ona, o se tulaga matuia tele lea mo isi ave taavale i luga o le alatele, aemaise ai tagata savavali i luga o le auala. O le fautuaga masani lava le atunuu e pei ona momoli atu e le matagaluega, aua e te fealua’i ‘ona i le taavale, afai ua e tagofia le ava malosi, nofo lelei i le fale, pe telefoni se taxi e momoli oe i le fale,” o le saunoaga lea a Cendrowski.
E tusa ai ma faamaumauga ua mafai ona tuuina mai, o lo o taua ai, ua silia i le 50 i latou sa mafai ona taofia ma molia e le malo i le ave taavale ‘ona, talu ona faamamaulina mai le tautua i le masina o Ianuari 2012, peitai o se itu e laki ai, e leai ni faalavelave tau taavale na maimau ai ni soifua o nisi o le atunuu i le faaiuga o le tausaga na te’a nei, e mafua mai ona o le ave taavale ‘ona.
O le fautuaga masani lava foi lea na saunoa i ai le Sui Komesina o Leoleo, le tofa Leseiau Laumoli ina ua fesiligia i sona finagalo e uiga i lenei auaunaga faapitoa a le matagaluega.
Saunoa Laumoli, e ui o se tautua ua masani ai le matagaluega, peitai e ao lava ona faamanatu i le atunuu tulaga o le saogalemu i soo se taimi i luga o le alatele.
Sa ia fautuaina ave taavale uma ina ia manatunatu i le saogalemu i soo se taimi e feoai ai i luga o le alatele, ma ia aua lava nei manatu e inu le ava malosi ao faafoe le taavale.
Soo se tasi lava e tausala e le faamasinoga i soo se solitulafono e aafia ai le ava malosi, aemaise lava i le ave taavale ‘ona, e masani ai lava ona fautua le alii faamasino o John Ward II ia i latou ia e faapea, “o le ‘ava malosi, e le o se uo lelei lea mo le tagata soifua.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
LT. STEVEN CASKEY
E ono masina lea ua faanofovaavaaia ai e le Faamasinoga Faaitumalo le Pule o le Ofisa o le U.S Coast Guard i le teritori, ia Lt. Steven Caskey, ina ua ta’usala o ia i le moliaga o le ave taavale faatautala, le moliaga na toe suia e le malo ae solofua ai le moliaga o le ave taavale ‘ona.
O nisi o poloaiga o le faanofovaavaaia a le alii o Lt. Caskey e aofia ai le faasa ona ia toe tagofia se ava malosi po o fualaau faasaina, o le a mafai foi ona faia ni suesuega i lona tino ina ia faamaonia ai, na te le o toe faaaogaina fualaau faasaina.
E 45 aso ua se’i ai lana laisene ave ta’avale, ma ua poloaina foi o ia na te totogia le salatupe e $100.
LOKENI NUUSOLIA
O le aso ananafi na faamoemoe e faia ai le faamasinoga autu a Lokeni Nuusolia i luma o le faamasinoga faaitumalo, peitai e le’i faataunuuina lea iloiloga, ina ua manatu le ua molia e faaagafua ona aia tatau, ae tuu sa’o atu loa i le faamasinoga maualuga e faataunuu ai lana iloiloga.
O lo o tuuaia Nuusolia i le moliaga mamafa e tasi o le taliaina o ni oloa sa ave faagaoi, o se solitulafono e mafai ona faasala ai se tasi i le toese mo le umi e le sili atu i le 7 tausaga, pe faasala foi i le salatupe e le sili atu i le $5,000.
O le moliaga ua tuuaia ai Nuusolia, na afua mai lea ina ua talepe e ni alii se toalua le faleoloa o le FJ & P Kruse i Leone ia Setema 2009, ma la gaoia ai se pusa tupe u’amea sa i totonu o le faleoloa.
Fai mai le malo, na ave e le aualii gaoi le pusa tupe u’amea ia Nuusolia, ma tuu ai e le ua molia i se tasi o fale tuufua e tu i le latou fanua.
E leai ma se tupe sa i totonu o le pusa tupe u’amea na aveesea, sei vagana ai le pito i luma o le pusa tupe sa faaleagaina. O tupe sa i totonu o le pusa e aofia ai le tinoitupe e $24,129.95; tupe siaki e $1,828 ma le $5,492 o food stamp.
MOSE TIMOTEO
Ua faamalieina le faamasinoga i le ripoti a le Ofisa Faanofovaavaaia, faatatau i le tulaga ua i ai le faanofovaavaaia a le alii mai Pago Pago lea sa ta’usala i le faalavelave na maliu ai lona tuaa i le masina o Aokuso 2008.
O le alii o Mose Timoteo Jr na faasala mo le 28 masina i le toese i Tafuna i le 2009, ina ua faamaonia e le faamasinoga maualuga le moliaga o le fasioti tagata pa’ivalea na toe suia e le malo.
O le faasalaga faafalepuipui a Timoteo Jr e 28 masina, o le isi lea tuutuuga o lana faanofovaavaaia e 7 tausaga na tuu atu i ai e le faamasinoga. Sa faapea foi ona poloaina o ia ina ia aua ne’i misi lona alu e vaai lana foma’i, ma ia faamaoni i le inuina o ana fualaau ma vailaau o le mafaufau, faasa lea ona ia toe soli se tulafono, ma ia alu e vaai le ofisa faanofovaavaaia faalua i le masina.
I lana iloiloga i le vaiaso na te’a nei, na faailoa ai e le Ofisa Faanofovaavaaia i le faamasinoga e faapea, o loo usitaia uma e Timoteo Jr poloaiga uma sa tuuina atu i ai e le faamasinoga, ma ua maitauina foi se suiga tele i lona olaga.
Ona o lea tulaga, sa talosagaina ai loa e le Ofisa Faanofovaavaaia le faamasinoga, ia aveese le poloaiga sa faalua ai ona alu atu Timoteo Jr e vaai le latou ofisa i le masina, ae ua lava le faatasi.
O se tasi lenei o faalavelave na faateia ai le toatele o le atunuu, ina ua faaoo e le ua molia le maliu i lona lava tuaa i le latou fale i Pago Pago, ae ina ua fesiligia o ia e leoleo i le mafuaaga o le faalavelave, sa ia faailoa i ai e faapea, o ia e aafia i le gasegase o le mafaufau, ae a oo loa ina oso ma faatetele lona ma’i, ona oso ai loa lea o lona ita i lona tama
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E tatau ona tatou ola e faapei o ni soo ua tuuto atu e faatino ai lo tatou alolofa i le Alii
E leai ni tagata na soifua i le talafaasolopito e sili atu ona ou tigaalofa i ai nai lo Aposetolo e toasefulutasi na totoe ina ua maliu le Faaola o le lalolagi. Ou te manatu o nisi taimi e galo ai ia i tatou le leai o so latou poto masani ma lo latou faalagolago atoa ia Iesu i mea sa latou manaomia. Ia i latou sa Ia fetalai atu ai, “Ua loa lava ona ou i ai ia te outou, a e tou te lei iloa ea a’u … ?”1
Ae, e sa’o, ua latou manatu e le i lava tele so latou taimi ma Ia. E le o se taimi umi le tolu tausaga na valaau ai se Korama atoa o Aposetolo e Toasefululua mai ni nai tagata fou liliu mai, aveesea mai ia i latou ia mea sese o ala tuai, aoao i latou i mea ofoofogia o le talalelei a Iesu Keriso, ona tuua lea o i latou e faaauau le galuega seia oo ina fasiotia foi i latou. O le matua faigata lava i se vaega o toeaina ua faatoa faauuina ona taliaina se lumanai faapena.
Aemaise ai o le tuua ai na o i latou. Sa taumafai Iesu i le tele o taimi e ta’u atu ia i latou o le a Ia le faatasi ai pea ma i latou i la le tino, ae sa latou le mafai pe sa le malamalama foi i se manatu e mamafatu. O loo tusia e Mareko:
“Ua ia aoao atu i ona soo, ma fetalai atu ia te i latou, Ua tuuina atu le Atalii o le tagata i lima o tagata, latou te fasioti foi ia te ia; a uma ona fasia o ia, e toe tu mai o ia i le aso tolu.
“A o i latou ua le iloa lea upu, ua matatau foi e fesili ia te ia.”2
Ona sosoo lea, ina ua mavae sina taimi puupuu sa aoao ai, ma le itiiti o le taimi e sauniuni ai, sa tupu ai se mea latou te lei mafaufauina e mafai ona tupu. Ua faasatauroina lo latou Alii ma le Matai, lo latou Faipule ma lo latou Tupu. Ua maea Lana galuega faaletino, ma o le Ekalesia laitiiti ua feagai ma faigata lea na Ia faatuina ua foliga mai ua sauaina ma ua agai atu i le faaumatiaina. Sa molimauina foi o Ia e Ona Aposetolo i Lona tulaga toetu ae o lena foi mea sa faaopoopo atu i lo latou le mautonu. E mautinoa lava a o latou tuufesili, “O le a le tatou mea a fai nei?” sa latou liliu atu ia Peteru, le Aposetolo Sinia, mo se tali.
Ou te talosaga atu ia outou faataga mai a’u e faasoa atu o’u mafaufauga i upu atonu sa latou fetautalatalaa’i ai, e le o tusia i le tusi paia. E le taumate na fai atu Peteru i ona uso a aposetolo: “Uso e, o se tolu tausaga ofoofogia. E leai se tasi o i tatou na mafaufauina i ni nai masina pupuu ua tea ni vavega ia na tatou vaai i ai ma aafiaga faalelagi na tatou olioli ai. Sa tatou talanoa faatasi, tatalo faatasi, ma galulue faatasi ma le Alo moni o le Atua lava Ia. Sa tatou savavali faatasi ma Ia ma fetagisi faatasi ma Ia, ma i le po o lena faaiuga matautia, e leai se tasi na sili atu ona tagitu’i nai lo au. Ae ua uma lena mea. Ua maea Lana galuega ma ua toetu mai o Ia i le tuugamau. Sa ia galueaiina Lona faaolataga ma lo tatou faaolataga. O lea la ua outou fesili, “O le a nei la tatou mea a fai?’ Ou te le iloa se isi mea e ta’u atu ia te outou nai lo le toe foi i lou lava olaga sa e i ai muamua, ma le fiafia. Ua ou faamoemoe ‘Ou te alu ou te fagota.’” Ma e le itiiti ifo ma le toa ono o le toasefulu isi Aposetolo na totoe ai sa malilie uma i ai, “Tatou te o foi ma oe.” O loo tusia e Ioane o sē tasi o i latou, “Ua latou o atu, ona latou o ae loa lea i le vaa.”3
Ae, paga lea, e le i lelei le faiva. O le latou po muamua lava na toe foi atu ai i le vai, sa leai ma se i’a e tasi na maua. Ina ua tafa mai ata o le taeao, sa latou faliu atu ai ma le le fiafia i le matafaga lea na latou iloa atu ai i se mea mamao se tagata sa valaau mai ia i latou, “Le fanau e, ua tou maua ea se i’a?” Sa tali atu ma le le fiafia nei Aposetolo ua toe avea ma faifaiva i se tali e le fia manao se faifaiva e tali atu ai, “Matou te lei maua lava se i’a,” sa latou le mautonu, ma sa faaopoopo atu le tiga i lo latou manu’a, ina ua faaigoaina i latou o le “fanau.”4
“Ina lafo ia le upega i le itu i matau o le vaa, ona outou maua ai lea,”5 sa valaau atu ai le tagata ese—ma i na upu faigofie, na vave ona saputu atu lo latou iloa o le leo. E na o le tolu tausaga talu ai sa fagogota ai nei lava alii i le sami lava lenei. I le taimi foi lena na “atoa le po ua tigaina ai i [latou], e leai ni mea [na] maua,”6 o loo fai mai ai tusitusiga paia. Ae valaau atu ia i latou se tagata Kalilaia sa i luga o le matafaga e tuu a latou upega i le loloto, ma na latou toso ae ai “le ‘au i’a tele,”7 na matua lava ma ua masaesae ai a latou upega, sa faatumulia ai vaa e lua, na matua mamafa ma sa amata ona gogoto.
O lea foi ua toe tupu. O nei “fanau” e pei ona valaau tonu ai i latou, na lafo ma le naunautai a latou upega, ma sa “le toe mafai e i latou ona toso ae, ona o taumafa o i’a.”8 Sa fai atu ma le manino Ioane, “O le Alii lea.”9 Ma i le pito o le vaa, sa oso mai ai Peteru ua le matāofiofia.
Ina ua mavae se toefaatasiga fiafia ma Iesu ua toetu, sa faia ai se talanoaga a Peteru ma le Faaola lea ou te manatu i ai o le vaega taua lea na liua ai le galuega faaaposetolo i se tulaga aoao ma le musuia mo Peteru lava ia, lenei tagata ua mausali e pei o se papa, i se olaga mamalu o auaunaga ma le taitaiga tuuto. I le vaavaai atu i ni vaa laiti ua tuai, o upega masaesae, ma se faaputuga tele o i’a e 153, sa fetalai atu ai Iesu i Lana Aposetolo sinia, “Peteru, pe sili mai lou alofa ia te au, i o latou nei?” sa fai atu Peteru, “Ioe, le Alii e, ua e silafia ou te alofa ia te oe.”10
Sa tali atu le Faaola i lena tali, ae na faaauau pea ona ia tepa taulai atu i fofoga o Lona soo ma toe faapea atu, “Peteru, pe e te alofa mai ea ia te au?” Sa fai si fememea’i o le faifaiva maoae i le toe fai atu o le fesili, ae na toe tali atu i le taimi lona lua, “Ioe, le Alii e; ua e silafia, ou te alofa ia te oe.”11
Na toe tuu atu foi e le Faaola se tali puupuu, ae i se suesuega tuusao ua Ia fesili atu ai mo le taimi lona tolu, “Peteru, pe e te alofa mai ea ia te au?” O le taimi lea ua mautinoa lava ua lagona moni lava le le toafimalie o Peteru. Masalo o loo i ai pea i lona loto le manatuaga o ni nai aso talu ai lea sa fesiligia faatolu ai foi o ia i se isi fesili ma sa ia faamamafa atu lea lava tali e tasi—ae i se tulaga le lelei. Pe atonu sa amata ona ia tuufesili pe e le o malamalama sese o ia i le fesili a le Faiaoga Sili. Pe atonu foi o loo ia sailiili i lona loto, sailia se faamautinoaga faamaoni o le tali sa ia tuuina atu ma le naunautai, toetoe lava a tuulafoai atu. Po o a lava ona lagona, sa fai atu Peteru i le taimi lona tolu, “Le Alii e, … ua e silafia lava ou te alofa ia te oe.”12
Lea na tali atu ai Iesu (ou te toe faailoa atu e le o tusia i le tusi paia a’u faamatalaga nei), atonu sa fai atu se tala faapea, “Peteru, ae aisea la ua e i ai iinei? Aisea ua tatou toe foi mai ai i lenei lava matafaga e tasi, i nei lava upega e tasi, ma toe faia foi lenei lava talanoaga e tasi? Pe le i manino ea i lena taimi ma pe lei manino ea foi i lenei taimi afai ou te manao i se i’a, e mafai lava ona ou maua se i’a? O le mea lea ou te manaomia Peteru, o ni soo—ma ou te manaomiaina e faavavau. Ou te manaomia se tagata e fafagaina au mamoe ma laveai au tamai mamoe. Ou te manaomia se tagata e talai atu la’u talalelei ma puipuia le faatuatua. Ou te manaomia se tagata e alofa ia te au, e alofa moni, moni lava ia te au, ma e alofa i le mea ua poloaiina au e lo tatou Tama i le Lagi e fai. O la tatou savali e le vaivai. E le o se savali lē tumau. E le o se galuega foi e le faamanuiaina; e le o se galuega e leai se faamoemoe o i ai; e lē ina ia auina atu ai i faaputuga lefulefu o talafaasolopito. O le galuega a le Silisili Ese, ma ia suia ai le lalolagi. O lea la Peteru, mo le taimi lona lua ma atonu o le taimi mulimuli, ou te fai atu ia te oe ia tuua nei mea uma ma ia e alu atu e aoao atu ma molimau atu, galue ma auauna atu ma le faamaoni seia oo i le aso o le a latou faia ai ia te oe le mea tonu sa latou faia ia te au.”
Ona faliu atu lea i Aposetolo uma, atonu sa Ia fetalai atu se mea faapea, ‘Pe sa outou valelea foi e pei o le au tusiupu ma le au Faresaio? E pei o Herota ma Pilato foi? Pe sa outou manatu, e pei o i latou, e mafai ona faaumatia lenei galuega e ala i le fasiotia o au? Pe sa outou manatu, e pei o i latou, o le satauro ma fao ma le tuugamau o le mutaaga lea o mea uma ma mafai ona toe foi atu tagata taitoatasi ma le fiafia i soo se mea sa outou i ai ma faia muamua? Le fanau e, pe lei pa’i atu ea lo’u ola ma lo’u alofa i o outou loto e sili atu le loloto nai lo lenei?”
Uso e ma tuafafine pele, ou te le o mautinoa pe o le a le mea o le a tatou oo i ai i le Aso Faamasino, ae o le a ou matuai ofo lava pe afai i lena talanoaga, e le fesili mai le Atua ia i tatou i le mea tonu foi lea na fesili ai Keriso ia Peteru, “Pe na e alofa mai ea ia te au?” Ou te manatu Na te fia silafiaina pe na tatou usiusitai a o tatou i ai i le olaga nei, ma le le agavaa tele, ma i nisi taimi e pei e faatamaitiiti ai, i le poloaiga e tasi, le poloaiga muamua ma le sili o poloaiga uma—“Ia e alofa atu i le Alii lou Atua ma lou loto atoa, ma lou agaga atoa, ma lou malosi atoa, ma lou mafaufau atoa.”13 Ma afai i se taimi faapena e mafai ona tatou fai atu, “Ioe, le Alii e, ua e silafia ou te alofa ia te oe,” ona mafai lea ona Ia faamanatu mai ia i tatou le uiga taualuga o le alofa, o le faamaoni.
“Afai tou te alolofa mai ia te au, ia outou tausi mai i au poloaiga,”14 sa fetalai mai ai Iesu. O lea o loo i ai o tatou tuaoi e ao ona faamanuia, o fanau ia puipuia, o e matitiva ina ia siitia i luga, ma le upumoni ina ia puipuia. E i ai sese e ao ona faasa’o, o upumoni e faasoa atu, ma mea lelei ia faia. I se aotelega, e tatau ona tatou ola e faapei o ni soo ua tuuto atu e faatino ai lo tatou alofa i le Alii. E le mafai ona tatou faavaivai ma e le mafai ona tatou toe foi i tua. Ina ua uma ona fetaiai ma le Alo o le Atua soifua, e leai se isi lava mea na toe tumau e pei ona i ai muamua. O le Faasatauroga, Togiola, ma le Toetu o Iesu Keriso ua faailogaina ai le amataga o se olaga Faa-Kerisiano, ae le o le mutaaga lea. O le upumoni lava lenei, le mea moni lenei, na mafai ai e ni nai faifaiva Kalilaia ona toe avea ma Aposetolo o e na leai ma “se sunako po o se pelu”15 e tuua ai na upega i le taimi lona lua ma mamanuina le talafaasolopito o le lalolagi lea ua tatou nonofo ai nei.
Ou te molimau atu mai le ta’ele o lo’u loto, faatasi ai ma le malosi atoa o lo’u agaga, ia i latou uma o mafai ona lagona mai lo’u leo, o na ki faaaposetolo ua toefuatai mai i le lalolagi ma o loo i ai i Le Ekalesia a Iesu Keriso o le Au Paia o Aso e Gata Ai. Mo outou e lei auai mai lava faatasi ma i matou i lenei galuega tele mulimuli a Keriso, matou te faapea atu,” Faamolemole o mai.” Ia i latou sa i ai muamua ma i matou ae ua toe solomuli, ua mananao e auai mai i ni nai vaega faaleaganuu a le Ekalesia ae lē o maua faamanuiaga atoatoa o le Toefuataiga ma ua tuua ai le taumafataga atoa, ou te faapea atu, ou te popole o loo e feagai ma ni po uumi faigata ma ni upega gaogao. O le valaau ia e foi mai, ia e tumau faamaoni, ia e alofa i le Atua, ma ia e fesoasoani i le fausiaina o le malo. Ou te valaau atu ina ia faamaoni a’ia’i tagata uma e aofia ai i latou ua mae’a misiona o e sa tutu i se vai papatiso ma lona lima i le sikuea ma fai atu, “Ona ua tofia au e Iesu Keriso.”16 O lena pule sa tuu atu ina ia suia ai lena tagata fou ua liliu mai e faavavau, ae sa faamoemoe e suia ai foi oe e faavavau. Mo le autalavou o le Ekalesia o loo tutulai atu i misiona ma malumalu ma faaipoipoga, matou te faapea atu: “Alolofa i le Atua ma ia tumau le mama mai le toto ma le agasala o lenei tupulaga, ua faamamafaina e le folafolaga ofoofogia a Peresitene Thomas S. Monson lea sa faia i le taeao ananafi.” Ua faamoemoe mai lou Tama i le Lagi i lou lotonuu faamaoni ma lou alofa i tulaga uma o lou tatou olaga.”
Ou te fai atu ia te outou uma o loo faafofoga mai i la’u savali, o loo lagonaina pea le siufofoga o Keriso i taimi uma o fesili mai ia i tatou taitoatasi manū o i ai le taimi, “Pe e te alofa mai ea ia te au?” Ma mo i tatou uma taitoatasi, ou te tali atu ma lo’u faaaloalo ma mai lo’u agaga, “Ioe, le Alii e, matou te alolofa ia te oe.” Ma talu ai ua uu i o tatou “lima le suotosina,”17 o le a tatou le toe tepa lava i tua seia maea lenei galuega ma puleaina ai e le alofa i le Atua ma tuaoi le lalolagi. I le suafa o Iesu Keriso, amene.
Mostrar las referencias
-
1. Ioane 14:9.
-
-
3. Ioane 21:3.
-
4. Tagai Ioane 21:5.
-
5. Ioane 21:6.
-
6. Luka 5:5.
-
7. Luka 5:6.
-
8. Ioane 21:6.
-
9. Ioane 21:7.
-
10. Ioane 21:15.
-
11. Ioane 21:16.
-
12. Ioane 21:17.
-
-
14. Ioane 14:15.
-
15. Frederic W. Farrar, The Life of Christ (1994), 656; see chapter 62 for more on the plight of this newly founded Church.
-
-
17. Luka 9:62.